text:
MATAUPU 56
O ā Mea e Faaleagaina ai le Tagata?
MATAIO 15:1-20 MAREKO 7:1-23 IOANE 7:1
UA FAAALIALIA E IESU LE SESĒ O TŪ MASANI A TAGATA
Ua lata nei i le Paseka i le 32 T.A., ma o loo pisi pea Iesu e aʻoaʻo atu i tagata i Kalilaia. Mulimuli ane, ua agaʻi atu o ia i Ierusalema mo le Paseka e tusa ai ma le Tulafono a le Atua. Ua ia faia faapea ma le faaeteete, talu ai o loo lamalama tagata Iutaia e fasioti iā te ia. (Ioane 7:1) Ina ua mavae lenā, ona toe foʻi ai lea o ia i Kalilaia.
Atonu o loo iai Iesu i Kapanaumi, ina ua ō atu iā te ia le ʻau Faresaio ma le ʻautusiupu mai i Ierusalema. Aiseā? O loo latou taumafai e saʻili so o se faamaoniga e tuuaʻia ai Iesu e faapea, ua ia solia se tulafono o le talitonuga faa-Iutaia. Ua latou fesili atu: “Aiseā ua solia ai e ou soo tū masani a tagata mai anamua? Auā ua lē fafano o latou lima a o leʻi aai.” (Mataio 15:2) E leʻi fetalai lava le Atua i ona tagata ina ia tausia lenei tū masani, o le ʻfafano o o latou lima e oo i o latou tulilima.’ (Mareko 7:3) Peitaʻi, e manatu le ʻau Faresaio o se solitulafono pe a lē faia faapea e se tasi.
Nai lo o le tali saʻo atu o Iesu i la latou tuuaʻiga, ae ua ia faasino atu i le auala o loo latou solia ma le loto i ai le Tulafono a le Atua. Ua fesili atu o ia: “Aiseā foʻi ua outou solia ai le poloaʻiga a le Atua i a outou tū masani? Auā ua fetalai le Atua, ʻIa e āva i lou tamā ma lou tinā’; ma ʻO lē e fai upuleaga i lona tamā ma lona tinā e fasiotia lava o ia.’ A ua outou fai mai, ʻO sē e faapea atu i lona tamā po o lona tinā: “O mea uma ua iā te aʻu e aogā iā te oe, o meaalofa na e ave i le Atua,” e lē tatau ona āva o ia i lona tamā.’”—Mataio 15:3-6; Esoto 20:12; 21:17.
Ua faapea mai le ʻau Faresaio o tupe, meatotino, po o se isi lava mea ua avatu e fai ma meaalofa i le Atua, e tatau ona faaaogā mo le malumalu ma e lē mafai ona faaaogāina mo se isi lava fuafuaga. Peitaʻi, o le mea moni o loo iai pea i le tagata le meaalofa lea e tatau ona ave mo le Atua. O se faataʻitaʻiga, e ono faapea atu se atalii o ana tupe po o ana meatotino o le “kopano,” o le meaalofa lea e ave i le Atua po o le malumalu. O lenei tulaga, ua peiseaʻī ai e tatau ona ia ave le faamuamua i tiute tauave i le malumalu, nai lo o se isi lava tiute tauave. E mafai lava ona faaaogā e le atalii le tupe po o meatotino. Peitaʻi, ua ia faapea atu e lē mafai ona faaaogā e fesoasoani ai i ona mātua ua matutua, o loo manaʻomia le fesoasoani. O lea, ua ia tuulafoaʻia ai lona tiute tauave o le tausia o ona mātua.—Mareko 7:11.
Ua talafeagai le toʻatamaʻi o Iesu, ona o le auala ua mimilosesē ai le Tulafono a le Atua. Ua ia fetalai atu: “Ua outou faalēaogā ai le afioga a le Atua i a outou tū masani. O outou o tagata faafiaamiotonu, ua moni ai le valoaga a Isaia iā te outou e faapea, ʻUa āva mai nei tagata iā te aʻu i o latou laugutu, a ua mamao ese lava o latou loto mai iā te aʻu. E lē aogā la latou tapuaʻiga o loo fai mai iā te aʻu, auā ua faavae a latou aʻoaʻoga i mataupu a tagata.’” Ua lē mafai e le ʻau Faresaio ona tali atu i aʻoaʻiga malolosi a Iesu. O lea, ua ia valaau atu i le motu o tagata ma fetalai atu: “Inā faalogo ia ma ia malamalama: E lē leaga se tagata i mea e ʻai ai; ae e faaleagaina o ia i mea e sau mai i lona fofoga.”—Mataio 15:6-11; Isaia 29:13.
Mulimuli ane a o iai Iesu i se tasi o fale, ua ō atu ona soo ma fesili atu iā te ia: “Pe e te silafia ua lē malilie le ʻau Faresaio i au fetalaiga?” Ua tali mai o ia: “O laau uma e leʻi totōina e loʻu Tamā o i le lagi, e liaʻieseina. Tuu ai pea i latou. Auā o i latou o taʻitaʻi tauaso. Afai e taʻitaʻi e le tauaso le isi tauaso, e paʻuʻū uma i laʻua i le lua.”—Mataio 15:12-14.
Peitaʻi, ua faateʻia Iesu ina ua fesili atu Peteru o lē sa fai ma sui o le ʻausoo, po o ā mea e faaleagaina ai le tagata. Ua tali mai Iesu: “Pe e tou te lē iloa ea, o meaʻai uma e alu atu i le fofoga, e ui atu i le manava ma toe alu atu i fafo? Ae peitaʻi, o mea e sau mai i le gutu e sau lea mai i le loto, ma o mea na e leaga ai le tagata. Auā e sau mai i le loto o mafaufauga leaga, o le fasioti tagata, mulilua, faitaaga, gaoi, molimau pepelo, ma upuleaga. O mea na e leaga ai le tagata; ae e lē leaga se tagata pe a ʻai ae lē fafanoina ona lima.”—Mataio 15:17-20.
E lē o faapea atu Iesu e aua neʻi tausia le tumamā faaletino, pe aua foʻi neʻi fafanoina lima o se tasi a o leʻi saunia meataumafa po o le taimi foʻi e aai ai. Nai lo o lea, o loo ia taʻusalaina uiga faafiaamiotonu o taʻitaʻi lotu, o ē e taumafai e mimilosesē tulafono amiotonu a le Atua, e ala i le tausisi pea i tū masani a tagata. O lea, e mapuna aʻe mai i le loto o le tagata, galuega leaga lea e faaleagaina ai o ia.


c: text/html

text:
Ia Toe Foʻi iā Ieova
Ua saʻili e lo tatou Leoleo Mamoe alofa ana mamoe ua sē, ma ua ia valaaulia oe e toe foʻi atu iā te ia.
Se Tusi Mai i le Vaega Pule
O se tusi mai i le Vaega Pule, o loo faalaeiauina ai auauna a le Atua o ē ua sē ese mai i le lafu.
VAEGA 1
“O le a Ou Saʻilia Lē ua Sē”
Pe e silasila le Atua i se mamoe ua leiloa e faapea ua lē aogā i ai se fesoasoani?
VAEGA 2
Popolega
—‘Ua Omia i Tatou i Puapuaga’
Afai ua e lotovaivai ona ua lē mafai ona e ausia mea na e faia muamua mo Ieova, e iai se auala e mafai ona e maua ai le malosi mai iā te ia.
VAEGA 3
Faalogona Tigā
—Pe a Iai se “Mea e Tigā Ai”
E tolu ni mataupu silisili o le Tusi Paia e mafai ona fesoasoani iā te oe pe afai na faatigā atu se uso talitonu.
VAEGA 4
Faalogona Nofosala
—“Faamamā Foʻi iā te Aʻu Mai i Laʻu Agasala”
E mafai faapefea ona tatou maua se lotofuatiaifo mamā?
VAEGA 5
Ia Toe Foʻi i le “Leoleo Mamoe, ma le Ovasia o o Outou Ola”
Afai ou te toe fia foʻi iā Ieova, o fea e amata ai? O le ā le tali mai a le faapotopotoga?
Upu Faaiʻu
Pe e te mafaufau i taimi fiafia na e faatasitasi ai ma tagata o Ieova?

robotstxt: allowed

filter: keep


text:
Mae’a fa’amanatuina 50 tausaga Tutoatasi Samoa
“FA’AFETAI AMERIKA SAMOA MO LOU SAO I LO’U ASO FANAU”
I le tapunia aloaia ai o polokalame mo le fa’amanatuina o le fu’a a Samoa e pei ona fa’amanatuina ai le 50 tausaga o lana Iupeli Auro, na momoli fa’apitoa mai ai le fa’afetai ma le fa’amalo a le malo o Samoa i le afioga i le kovana sili ia Togiola T.A Tulafono ma le malo o Amerika Samoa, ona o le tatou sao e tusa ai o le lagolagoina o le latou sisiga fu’a.
O le afioga i le ali’i Minisita o le Matagaluega o Tina ma Tama’ita’i, o ia fo’i lea o le Ta’ita’ifono lagolago o le Komiti sa tapenaina polokalame o le fu’a, tofa Tolofuavalelei Leiataua Falemoe na fai ma sui o le malo o Samoa e fa’afetaia malo valaaulia mai atunuu o le Pasefika sa auai atu, aemaise ai i latou uma sa tuuina atu la latou sao mo lenei aso fa’apitoa.
Sa ia fa’afetaia fa’apitoa fo’i le afioga i le kovana sili ma aumalaga uma mai Amerika Samoa nei e tusa ai o la latou tapenaga i pese ma siva faaleaganu’u.
“Fa’afetai atu Tutuila ma Manu’a mo lou sao i lo’u aso fiafia i lenei tausaga, ua mataina au tapenaga i au siva ma lau pese faaleaganuu, ua leai se mea e paole ae ua manaia ma matagofie i la’u vaavaai atu, fa’afetai fai uso lelei, o lau pule lea...” o nisi ia o saunoaga a le tofa ia Tolofuavalelei e fai ai o ia ma sui o le Ao o le malo ia Tui Atua Tupua Tamasese Efi faapea ai le alii palemia ia Tuilaepa Lupesoliai Sailele Malielegaoi ma tagata uma o Samoa.
O loimata o le fiafia ma i’uleo o le faafetai na vaaia i tulimanu e fa o le Malae i Tiafau i le aso mulimuli o le fu’a a Samoa, mai lava i le amataga o faafiafiaga seia oo atu i le taimi na tuuina ifo ai i lalo le tagavai a le atunuu ina ua latalata i le itula e 8:00 i le po o le aso Gafua na te’a nei, ae o le aso Lua lea taimi Samoa.
O le pese faaleaganu’u mai le itumalo o Alataua i lalo o le taitaiga a le afioga i le Fofoga Fetalai ia Savali Talavou Ale, na tatalaina faafiafiaga faai’u o le aso e 5 i ai aso o le fu’a, sosoo ai loa ma le siva faaleaganuu lea na tapena i ai le afioga o Aasu, i lalo o le taitaiga a le afioga i le alii Senatoa ia Lualemana Faoa ma lona afioaga.
I le maea ai o le faafiafiaga a Alataua, na tatalo ai le fofoga o le itumalo i le alii Palemia o Samoa, afai e tuuina atu ni valaaulia mo le fu’a a Tutuila ma Manu’a i le tausaga fou, ia ave lana faamuamua i le afioaga o Vaimoso se’i malaga mai ai i Sasa’e nei, ona ua gapatia le afioga i le taliina o i latou.
O nisi o tulaga sa mataina i fa’afiafiaga a Amerika Samoa, o fa’aaloaloga sa faia e Alataua ma Aasu i le mae’a ai o a laua fa’afiafiaga, lea e aofia ai fa’aaloaloga masani fa’aleaganu’u i le Ao o le Malo o Samoa ia Tui Atua Tupua Tamasese Efi, o le Palemia ia Tuilaepa Sailele Malielegaoi, atoa ai ma le Kovana Sili ia Togiola Tulafono, atoa ai ma le Peresetene o le Ekalesia Metotisi i Samoa lea sa avea ma taitai o le sauniga i le aso, ma e silia i le tai $10,000 na faaalu e Alataua ma Aasu mo teutusi i le taimi o a laua fa’aaloaloga.
E ta’i $40,000 na fai meaalofa mai ai le malo o Samoa i au faafiafia a Aasu ma Alataua, ae $20,000 mo le au siva mai le afioaga o Vailoa-tai, lea na taitaia e le afioga ia Satele Galu Satele, ma o le afiafi ananafi na taunu’u mai ai le ulua’i malaga a le Lady Naomi mai Apia mo lenei vaiaso mo le amata toe momoliina mai lea o au malaga a le teritori sa autova’a atu i le fu’a.
O se tasi o vaega na maofa ai le to’atele i le taimi na tufatufa ai faailoga mo tauvaga uma sa fa’atautaia, o faailoga tupe sa tapena e le malo mo tuuga ma ta’amilosaga mo le fu’a, ona o le tetele o le aofai o faailoga tupe sa ofoina atu i soo se tauvaga e aofia ai tuuga paopao, tuuga va’a alo atoa ai ma tuuga Tulula, e pei ona i ai le $15,000 mo le tulaga muamua.
O le maea ai o le saunoaga faafetai a le alii Minisita e fai ai o ia ma sui o le malo, na lagiina ai loa e le faili pu a leoleo sa latou viiga a’o tu’uina ifo i lalo le tagai o le malo o Samoa e malu o le malo, a’o molimauina fo’i e ta’ita’i o malo e lua fa’apea ai sui o malo valaaulia.
O le aso ananafi na amata toe fo’i atu ai i o latou atunu’u ta’ita’i o atumotu o le Pasefika sa valaaulia i le aso fa’amanatuina o Samoa, e aofia ai fo’i ma au malaga uma a lo tatou atunu’u.


text:
SANISTAL, UABPepa pisinisi tafailagi
SANISTAL, UAB
Alamanuia, gaosiga, Faʻavevela, Fale, Fausaga uamea fale, Fausiaina, esetete moni +15
Lōmiga
I-V 8:00-17:00
VI 9:00-14:00
SANISTAL, UAB
Tusi faamaonia
Faafanua
Paranesi
Gaoioiga vaega
Alamanuia, gaosiga, Faʻavevela, Fale, Fausaga uamea fale, Fausiaina, esetete moni, Galuega saogalemu, Malosiaga isi, Malosiaga ma punaoa faalenatura, Maopoopo, Masini, meafaigaluega, Mea faʻaʻesega, Mea fale, Meafaigaluega, Meafaigaluega fausiaina, Oloa eletise, Oloa tau fefaatauaiga, Oloa uamea ma uamea, Potu tāʻele, Sapalai palama, Tubing
Qr code
vCard
Website
Igoa nofoaga: Pagrindinis: Sanistål Lietuva


text:
FAAOPOOPOGA
Foʻia o Finauga i Mataupu Faapisinisi
Na talanoa le aposetolo o Paulo e faatatau i faamasinoga i le va o uso talitonu, e pei ona tusia i le 1 Korinito 6:1-8. Na faateʻia o ia i nisi o Kerisiano i Korinito o ē ʻna mafai ona ō atu i luma o faamasino e lē amiotonu.’ (Fuaiupu 1) Na taʻua e Paulo ni māfuaaga lelei e lē tatau ai i Kerisiano ona molia e le tasi le isi i faamasinoga a le lalolagi, ae ia faaaogā faatulagaga a le faapotopotoga e foʻia ai finauga. Seʻi o tatou tilofaʻia nisi o māfuaaga na aumai ai lenei fautuaga mai le Atua, ma talanoaina nisi o tulaga e lē o aofia ai i lenei faatonuga.
Afai e iai se mataupu faapisinisi o loo tatou finau ai ma se uso talitonu, e muamua lava ona tatou taumafai e taulima le mataupu i le auala a Ieova, ae e lē o la tatou auala. (Faataoto 14:12) E pei ona faaalia e Iesu, e sili atu ona lelei le vave foʻia o se feeseeseaʻiga a o leʻi oo ina matuiā le mataupu. (Mataio 5:23-26) O le mea e faanoanoa ai, ua finauvale nisi o Kerisiano ma faaoo atu ai a latou finauga i faamasinoga a le lalolagi. Ae na faapea mai Paulo: “Ua outou toʻilalo ona ua molia e le tasi le isi i le tulafono.” Aiseā? O se tasi o māfuaaga autū, ona o faamasinoga faapena e ono taʻuvalea ai le faapotopotoga ma le Atua o loo tatou tapuaʻi ai. O lea la, e tatou te utagia le fesili a Paulo: “Aiseā e tou te lē onosaʻi ai pe a agaleagaina outou?”
Na taʻua foʻi e Paulo, ua tuuina mai e le Atua se faatulagaga lelei i le faapotopotoga e foʻia ai le tele o finauga. O toeaina, o ni tane Kerisiano ua atamamai ona ua popoto i upu moni o le Tusi Paia, ma na faapea mai Paulo e “mafai ona [latou] faamasino i . . . uso” i “mataupu o lenei olaga.” (Fuaiupu 3-5) Na faaalia e Iesu o finauga e aofia ai ni mea sesē matuiā e pei o le faitala taufaaleaga ma faiga faagaoi, e tolu laasaga e foʻia ai: muamua, ia taumafai e foʻia le faafitauli tau lava o ē e toʻalua o loo aafia ai; lona lua, afai e lē taulau le uluaʻi laasaga, ona aumai lea o se molimau e toʻatasi pe toʻalua; lona tolu, afai e lē taulau le laasaga lona lua, ona avatu lea o le mataupu i le faapotopotoga, lea e avea toeaina ma ona sui.
O le mea moni, e lē tau avea le ʻautoeaina Kerisiano ma lōia po o ni tagata faipisinisi, ma e lē o sa latou matafaioi lenā. E latou te lē faia ni tuutuuga e foʻia ai ni finauga faapisinisi i le va o uso. Nai lo lea, e latou te saʻili e fesoasoani i ē uma o loo aafia ai ina ia faatatau fautuaga a le Tusi Paia, ma ia malilie uma i se vaifofō toʻafilemu. Afai o ni mataupu faigatā, e mafai ona latou soālaupule le mataupu ma le ovasia matagaluega, po o le ofisa o le lālā o Molimau a Ieova. Ae e iai tulaga e lē o aofia ai i le fautuaga a Paulo. O ā nisi o na tulaga?
E manaʻomia ona faia se faamasinoga i nisi taimi, ona o se faatulagaga masani pe ona e manaʻomia e le tulafono, ina ia maua ai ni iʻuga filemu ma lelei mo ē ua aofia ai. O se faaaʻoaʻoga, atonu o le faia o se faamasinoga, e pau lenā o le auala e maua ai se poloaʻiga faaletulafono e tatala ai se faaipoipoga, e maua ai le aiā tatau e tausi ai tamaiti, e fuafua ai le tupe e totogi i le paaga pe a teteʻa, e maua ai tupe o le inisiua, e tusia ai le igoa i ē e tatau ona totogi i ai tupe pe a gau se pisinisi, pe e faamaonia ai foʻi le moni o se mavaega. E ono iai foʻi se tulaga e tulaʻi mai, ua manatu ai se uso e tatau ona faia sana lava tagi i luma o le faamasinoga e puipuia ai o ia pe a aafia i se moliaga. *
Afai e tuuina atu se mataupu faapena e taulima e le faamasinoga e aunoa ma se agaga finau o ē o loo aafia ai, atonu e lē solia ai le agaga o le fautuaga a Paulo. * E ui i lea, o le mea e sili ona tāua i se Kerisiano, o le faapaiaina lea o le suafa o Ieova ma le filemu ma le autasi o le faapotopotoga. O le vala autū e mātaulia ai soo o Keriso, o lo latou alofa ma o “le alofa . . . e lē saʻili mo lona lava lelei.”
^ pala. 2 E ui lava e seāseā ona tupu, ae atonu e faia e se Kerisiano se solitulafono matuiā e faasaga i se isi Kerisiano
^ pala. 3 Mo nisi faamatalaga, tagaʻi i Le Olomatamata o Mati 15, 1997, itulau e 17-22, ma le Mati 1, 1992, itulau e 24-27.


text:
Mataupu 31
Ua faamatala mai e Nifae le pogai na papatiso ai Keriso—E ao i tagata ona mulimuli atu ia Keriso, ma papatiso, maua le Agaga Paia, ma tumau e oo i le iuga ina ia faaolaina—O le salamo ma le papatisoga o le faitotoa lea i le ala lauitiiti ma le vaapiapi—E oo mai le ola e faavavau ia i latou o e e tausia poloaiga pe a uma ona papatiso. E tusa o le 559–545 T.L.M.
1 Ma o lenei, o aʼu, o Nifae, ou te faaiu atu aʼu avaloaga ia te outou, oʼu uso pele e. Ma e le mafai ona ou tusia ae nao ni mea itiiti, ua ou mautinoa e moni lava o le a oo mai; pe mafai foi ona ou tusia ae nao ni nai upu itiiti a loʼu uso o Iakopo.
2 O le mea lea, o mea ua ou tusia ua lava ia te aʼu, vagana ai ni nai upu itiiti e tatau ona ou tautala atu ai e uiga i le amataupu faavae a Keriso; o le mea lea o le a ou tautala manino atu ai ia te outou, e tusa ma le manino o aʼu valoaga.
3 Aua e fiafia loʼu agaga i le manino; ona o le ala lenei ua galue ai le Alii le Atua i totonu o le fanauga a tagata. Aua e tuu mai e le Alii le Atua le amalamalama ia malamalama ai; aua e fetalai mai o ia i tagata e tusa ma la latou egagana, ina ia latou malamalama.
4 O le mea lea, ou te manao ia outou manatua sa ou tautala atu ia te outou e uiga i lena aperofeta na faailoa mai e le Alii ia te aʼu, o le a ia papatisoina le eTamai Mamoe a le Atua, o lē o le a aveesea agasala a le lalolagi.
5 Ma o lenei, afai na tatau i le Tamai Mamoe a le Atua, o lē ua Paia, ona apapatiso i le vai, ina ia faataunuuina mea tonu uma, o lea la, ua lē sili atu ea ona tatau ia te i tatou, ua lē paia, ona papatiso, ioe, i le vai lava!
6 Ma o lenei, ou te fesili atu ia te outou, oʼu uso pele e, pe na faapefea ona faataunuuina e le Tamai Mamoe a le Atua mea tonu uma i le papatisoina o ia i le vai?
7 Tou te lē iloa ea ua paia o ia? Ae e ui ina paia o ia, ua faaali mai e ia i le fanauga a tagata, ua ia faamaualaloina o ia lava e tusa ma la le tino i luma o le Tamā, ma molimau atu i le Tamā o le a ia ausiusitai ia te ia i le tausia o ana poloaiga.
8 O le mea lea, ina ua uma ona papatisoina o ia i le vai, sa afio ifo le Agaga Paia i ona luga e apeiseai o se elupe.
9 O lenei foi, e faailoa mai ai i le fanauga a tagata le lauitiiti o le ala, ma le vaapiapi o le afaitotoa, e tatau ona latou ulu atu ai, ma ua faia e ia le faataitaiga i luma o i latou.
10 Ma ua fetalai mai o ia i le fanauga a tagata: Ia outou amulimuli mai ia te aʼu. O le mea lea, oʼu uso pele e, e mafai ea ona tatou emulimuli atu ia Iesu vagana ai ua tatou loto e tausi poloaiga a le Tamā?
11 Ma ua fetalai mai le Tamā: Ia outou salamo, ia outou salamo, ma papatiso i le suafa o loʼu Atalii Pele.
12 O lenei foi, sa oo mai le siufofoga o le Alo ia te aʼu, ua fetalai mai: O ia o lē e papatiso i loʼu igoa, o ia o le a atuu atu i ai e le Tamā le Agaga Paia, e pei o aʼu; o le mea lea, ia emulimuli mai ia te aʼu, ma fai mea ua outou vaai ua Ou faia.
13 O le mea lea, oʼu uso pele e, ua Ou iloa afai tou te mulimuli i le Alo, ma le faamoemoe atoa o le loto, ma lē faia se pepelo ma se faaʼoleʼole i luma o le Atua, ae ma le manatu tonu i ai, ma salamo ia outou agasala, ma molimau atu i le Tamā ua outou loto e ave i o outou luga le suafa o Keriso, i le apapatisoga—ioe, i le mulimuli atu lea i lo outou Alii ma lo outou Faaola i lalo i totonu o le vai, e tusa ma lana afioga, faauta, ona outou maua lea o le Agaga Paia; ioe, ona oo mai ai lea o le epapatisoga i le afi ma le Agaga Paia; ona mafai ai lea ona outou tautatala i le igagana a agelu, ma alalaga atu viiga i le Paia e Toatasi o Isaraelu.
14 Ae, faauta, oʼu uso pele e, sa faapea ona oo mai o le siufofoga o le Alo ia te aʼu, ua fetalai mai: Pe a uma ona outou salamo ia outou agasala, ma molimau atu i le Tamā ua outou loto e tausi aʼu poloaiga, e ala i le papatisoga i le vai, ma outou maua le papatisoga i le afi ma le Agaga Paia, ma mafai ona outou tautatala i se gagana fou, ioe, le gagana lava lea a agelu, ma a mavae lea ae outou afaafitia aʼu, sa esili ona lelei ia te outou pe a na outou lē iloaina aʼu.
15 Ma sa ou faalogo i se siufofoga mai le Tamā, ua fetalai mai: Ioe, ua tonu ma faamaoni upu a laʼu Pele. O ia o lē e tumau e oo i le iuga, o ia lava lea o le a faaolaina.
16 Ma o lenei, oʼu uso pele e, ua ou iloa i lenei mea vagana ai ua atumau le tagata sei oo i le iuga, i le mulimuli lea i le efaataitaiga a le Alo o le Atua soifua, e lē mafai ona faaolaina o ia.
17 O le mea lea, ia outou faia ai mea ua ou fai atu ia te outou na ou vaai o le a faia e lo outou Alii ma lo outou Togiola; aua, o le pogai lenei na faaali mai ai ia mea ia te aʼu, ina ia mafai ona outou iloa ai le faitotoa e tatau ona outou ulu atu ai. Aua o le faitotoa e tatau ona outou ulu atu ai o le salamo ma le apapatisoga i le vai; ona oo mai ai lea o se efaamagaloga o a outou agasala i le afi ma i le Agaga Paia.
18 Ma, ona outou i ai lea i lenei aala elauitiiti ma le vaapiapi e tau atu i le ola e faavavau; ioe, ua outou ulu atu i le faitotoa; ua outou faia e tusa ma poloaiga a le Tamā ma le Alo; ma ua outou maua le Agaga Paia, o lē e imolimau i le Tamā ma le Alo, i le faataunuuina o le folafolaga na ia faia, e faapea afai tou te ui atu i le ala o le a outou maua.
19 Ma o lenei, oʼu uso pele e, pe a uma ona outou i ai i lenei ala lauitiiti ma le vaapiapi, ou te fesili atu pe ua uma ona afaia o mea uma? Faauta, ou te fai atu ia te outou, E leai; ona tou te lē oo mai iinei pe a na lē seanoa le afioga a Keriso faatasi ma le efaatuatua lē mafaagaeetia ia te ia, ma le ifaalagolago atoa i galuega a ia o lē ua malosi aoao e laveai.
20 O le mea lea, e tatau ai ona outou afetaomi atu i luma ma le tumau ia Keriso, ma se susulu atoatoa o le efaamoemoe, ma le ialofa i le Atua ma tagata uma. O le mea lea, afai tou te fetaomi atu i luma, ma taumamafa fiafia i le afioga a Keriso, ma otumau e oo i le iuga, faauta, ua faapea ona fetalai mai o le Tamā: O le a outou maua le ola e faavavau.
21 Ma o lenei, faauta, oʼu uso pele e, o le aala lenei; ma ua eleai se isi lava ala po o se isi isuafa ua tuuina mai i lalo ifo o le lagi e mafai ona faaolaina ai o le tagata i le malo o le Atua. Ma o lenei, faauta, o le omataupu faavae lenei a Keriso, ma o le mataupu faavae moni lenei e tasi a le uTamā, ma le Alo, ma le Agaga Paia, o ni Atua ua ftasi, ua leai se gataaga. Amene.


text:
E Faapefea Ona Maua e se Aiga le Fiafia Moni?
Pe e te manatu . . .
o le alofa?
o tupe?
o se isi mea?
MANATU O LE TUSI PAIA
“Afai ua outou iloa nei mea, e fiafia outou pe a outou faia.”—Ioane 13:17, Faaliliuga a le Lalolagi Fou.
AOGĀ E TE MAUA MAI AI
Maua ai le alofa moni.—Efeso 5:28, 29.
Maua le faaaloalo moni.—Efeso 5:33.
Maua ai le autasi moni.—Mareko 10:6-9.
PE MAFAI ONA TATOU TALITONU MONI I LE TUSI PAIA?
Ioe, mo ni māfuaaga se lua:
O le Atua o Lē na faavaeina aiga. Ua ta‘ua i le Tusi Paia, o Ieova le Atua ‘ua maua ai e aiga uma o latou igoa.’ (Efeso. 3:14, 15) I nisi faaupuga, ua māfua ona iai aiga ona na amataina e Ieova. Aiseā e mata‘ina ai lenei mea?
Se‘i manatu: Afai sa e olioli i se taumafataga susua ma manaia, ma ua e fia iloa po o ā mea manogi na tuu iai, o ai e te fesili i ai? O le mea moni o le tagata na saunia.
I se tulaga tutusa, ina ia iloa le auala e maua ai e se aiga le fiafia moni, e tatau ona tatou sa‘ili atu iā Ieova o Lē na faavaeina le faatulagaga o le aiga.—Kenese 2:18-24.
E manatu mamafa mai le Atua iā te oe. O se mea atamai i aiga le sa‘ili i fautuaga mai iā Ieova, lea ua saunia mai i lana Afioga. Aiseā? “Auā o loo manatu mamafa mai o ia iā te outou.” (1 Peteru 5:6, 7) E matuā naunau mai Ieova mo lou lelei—ma e aogā i taimi uma ana fautuaga.—Faataoto 3:5, 6; Isaia 48:17, 18.
IA MAFAUFAU I AI
E faapefea ona avea oe o se tane, avā, po o se matua lelei?
O loo taliina i le Tusi Paia lenā fesili i le EFESO 5:1, 2 ma le KOLOSE 3:18-21.
Faitau Atili
E Mafai Ona Fiafia Lou Aiga
E mafai ona e maua se faaipoipoga ma se aiga fiafia e ala i le faatatauina o mataupu silisili o le Tusi Paia.


text:
O Anafea na Fanau ai Iesu?
Le tali a le Tusi Paia
E lē o taʻuina mai i le Tusi Paia le aso tonu na fanau ai Iesu Keriso, e pei ona faaalia mai i tusitusiga nei:
“
E lē o iloa le aso saʻo na fanau ai Keriso.”—New Catholic Encyclopedia.
“
E lē o iloa le aso tonu na fanau ai Keriso.”—Encyclopedia of Early Christianity.
E ui e lē o taʻua tuusaʻo mai i le Tusi Paia le tali i le fesili po o anafea na fanau ai Iesu, ae o loo faamatala mai ai mea e lua na tutupu i le taimi na fanau ai Iesu, lea ua māfua ai ona manatu le toʻatele e leʻi fanau Iesu iā Tesema 25.
E lē o le tau mālūlū
Tusigāigoa. A o toeitiiti fanau Iesu, na faia e Kaisara Aokuso se poloaʻiga “
ia tusia igoa o tagata uma o le lalolagi.” E tatau i tagata uma ona lesitala ‘
i o latou lava aai,’ ma atonu na manaʻomia ai ona faimalaga mo se vaiaso pe sili atu. (Luka 2:1-3) O lenā poloaʻiga atonu na faia ina ia lagolagoina ai le auai i vaegaau ma le aoina o lafoga, o se mea e lē fia faia e tagata i so o se taimi o le tausaga. O lea la, e foliga mai e leʻi manaʻo foʻi Aokuso e faaita i ona tagatānuu, i le faamalosia o i latou e ō i ni faigāmalaga uumi i le taimi o le tau mālūlū.
Mamoe. Sa “
iai foʻi i lenā nuu o leoleo mamoe, o loo nonofo i fafo i le pō ma vaavaai a latou lafu.” (Luka 2:8) Ua taʻua i le tusi Daily Life in the Time of Jesus sa tataa i fafo i le fanua lafu mamoe mai “
i le vaiaso a o lumanaʻi le Paseka [taufaaiʻuiʻuga o Mati]” seʻia oo i le ogatotonu o Novema. Ua taʻua atili i le tusi: “
I le taimi o le tau mālūlū, sa ave mamoe i totonu o se fale ina ia puipuia ai mai i le tau; ma o lenei tulaga e foliga mai ai o le aso lea e faamanatu ai le Kerisimasi i le tau mālūlū, e lē saʻo, auā ua taʻua i le Evagelia sa iai leoleo mamoe i fafo i fanua.”
I le amataga o le tau e afu ai mea
E mafai ona tatou fua le aso na fanau ai Iesu e ala i le faitau i tua mai i le taimi o lona maliu i le Paseka, iā Nisani 14 i le tau e totogo ai mea i le 33 T.A. (Ioane 19:14-16) E pe ā ma le 30 tausaga o Iesu ina ua amata lana faiva mo le tolu ma le ʻafa tausaga. O lea la, sa fanau o ia i le amataga o le tau e afu ai mea i le 2 T.L.M.—Luka 3:23.
Aiseā ua faamanatu ai le Kerisimasi iā Tesema 25?
Talu ai e leai se faamaoniga e iloa ai na fanau Iesu Keriso iā Tesema 25, aiseā la ua faamanatu ai le Kerisimasi i lea aso? Ua taʻua i le tusi Encyclopædia Britannica, atonu na filifili e taʻitaʻi lotu le aso lea, “
ina ia tutusa ma le aso faamanatu faapaupau a Roma lea na faailoga ai le ‘aso fanau o le lā e lē mafaatoʻilaloina,’” i le aso o le tau mālūlū lea e vave ona pogisa. Ua taʻua foʻi i le tusi The Encyclopedia Americana, e talitonu le toʻatele o tagata atamamai na māfua ona faia faapea, “
ina ia faatāua le faa-Kerisiano e tagata ua liliu ese mai i le faapaupau.”
Faitau Atili
Po o Molimau a Ieova o ni Kerisiano?
Faamolemole iloilo māfuaaga e ese ai i matou mai i isi lotu e faapea mai o Kerisiano.


text:
MEA O I AI
Vaega 1 FOAFOAGA E OO I LE LOLO
- Amata Ona Faia Mea e le Atua
- O se Faato‘aga Matagofie
- O Le Ulua‘i Tane ma le Fafine
- Aiseā na le Iloa ai lo la Aiga
- Amata se Olaga Faigatā
- Se Atalii Lelei ma Se e Leaga
- O se Tagata Toa
- Tagata Tinoeese i le Lalolagi
- Faia e Noa se Vaa
- O le Lolo Tele
Vaega 2 LOLO SE‘IA OO ATU I LE LAVEA‘IINA MAI AIKUPITO
- O le Ulua‘i Nuanua
- Fausia e Tagata se Olo Telē
- Aperaamo - O se Uō a le Atua
- Tofotofoina e le Atua le Faatuatua o Aperaamo
- Sa Tepa i Tua le Avā a Lota
- Ua Maua le Avā Lelei a Isaako
- Masaga sa Eseese i La‘ua
- Alu Iakopo i Karana
- To‘atele le Aiga o Iakopo
- Ua Oo se Faalavelave iā Tina
- ‘Ino‘ino Uso o Iosefa iā te Ia
- Ua Tuu Iosefa i le Falepuipui
- Miti a Farao
- Ua Tofotofo e Iosefa Ona Uso
- Ua ō Atu le Aiga i Aikupito
- Faamaoni Iopu i le Atua
- Pule le Tupu Leaga i Aikupito
- Faapefea Ona Faasaoina le Pepe o Mose
- Aiseā na Sola ai Mose
- Laau na Mumū
- Ō Mose ma Arona e Vaai Farao
- Mala e 10
- Sopo‘ia le Sami Ulaula
Vaega 3 FAASAOINA MAI AIKUPITO E OO ATU I LE TUPU MUAMUA O ISARAELU
- Ituaiga Fou o Mea‘ai
- Tuuina Atu e Ieova Ana Tulafono
- Tama‘i Povi Auro
- Fale‘ie mo le Tapua‘iga
- Tagata Matamata e 12
- Ola Fugālaau i le Tootoo o Arona
- Tāina e Mose le Papa
- O le Gata Apamemea
- Tautala se Asini
- Avea Iosua ma Ta‘ita‘i
- Faalafi e Raava Tagata Matamata
- Sopo‘ia le Vaitafe o Ioritana
- O Pā o Ieriko
- O se Gaoi i Isaraelu
- O Kipeona Popoto
- Ua Tumau le Lā
- Fafine Lototetele e To‘alua
- Ruta ma Naomi
- Kitiona ma Ana Tamāloloa e 300
- Tautoga a Iefata
- O le Tamāloa e Sili Ona Malosi
- O se Tamaitiiti na Auauna i le Atua
Vaega 4 O LE TUPU MUAMUA O ISARAELU SE‘IA OO I LE TAFEAGA I PAPELONIA
- Saulo - Tupu Muamua o Isaraelu
- Filifilia Tavita e le Atua
- Tavita ma Koliata
- Aiseā e Tatau ona Sola Tavita
- Apikaila ma Tavita
- Fai Tavita ma Tupu
- Faalavelave i le Aiga o Tavita
- Tupu Poto o Solomona
- Fausia e Solomona le Malumalu
- Vaeluaina le Malo
- Iesepela - O se Masiofo Leaga
- Faalagolago Iosefatu iā Ieova
- Tama e To‘alua na Toe Feola
- Ua Fesoasoani se Teine i se Tamāloa Malosi
- Iona ma le I‘a Lapo‘a
- Folafola e Le Atua se Parataiso
- Fesoasoani le Atua i le Tupu o Esekia
- Le Tupu Lelei Mulimuli o Isaraelu
- O se Tagata e Le‘i Fefe
- Tama e To‘afā i Papelonia
- Ua Faaumatia Ierusalema
Vaega 5 TAFEAGA I PAPELONIA SE‘IA TOE FAUSIA PA O IERUSALEMA
- Latou te Lē Ifo i Lalo
- Tusi Lima i le Puipui
- Tanielu i le Lua o Leona
- Tuua e Tagata o le Atua Papelonia
- Faalagolago i le Fesoasoani a le Atua
- Moretekai ma Eseta
- Pā o Ierusalema
Vaega 6 FANAU MAI O IESU E OO I LONA MALIU
- Asiasi se Agelu iā Maria
- Fanau Iesu i le Fale o Manu
- Tamāloloa Ta‘ita‘ia e se Fetu
- Talavou o Iesu i le Malumalu
- Papatiso e Ioane Iesu
- Faamamā e Iesu le Malumalu
- Ma se Fafine i le Vaieli
- A‘oa‘o Iesu i Luga o le Mauga
- Faatū e Iesu Ē ua Oti
- Fafaga e Iesu Tagata e To‘atele
- E Alofa o Ia i Tamaiti Lāiti
- Le Auala e A‘oa‘o ai Iesu
- Faamālōlō e Iesu Ē Mama‘i
- Sau Iesu o se Tupu
- I Luga o le Mauga o Olive
- I Totonu o se Potu Pito i Luga
- Iesu i le Faato‘aga
- Ua Fasiotia Iesu
Vaega 7 TOE FAATŪINA MAI O IESU E OO I LE FAAFALEPUIPUIINA O PAULO
- Ua Toe Soifua Iesu
- I Totonu o se Potu na Loka
- Toe Fo‘i Iesu i le Lagi
- Faatalitali i Ierusalema
- Faasa‘oloto Mai le Falepuipui
- Fetogi Setefano i Maa
- I Luga o le Ala i Tamaseko
- Asiasi Peteru iā Konelio
- Timoteo - Fesoasoani Fou a Paulo
- O se Tama na Moe
- Ua Tu‘ia le Vaa i se Motu
- Paulo i Roma


text:
MATAUPU 122
Le Tatalo Faaiʻu a Iesu i le Potu i Luga
LE IʻUGA O LE ILOAINA O LE ATUA MA LONA ALO
LE AUTASI O IEOVA, IESU, MA LE ʻAUSOO
O le alofa o Iesu i ona aposetolo, ua ia sauniunia ai i latou mo le taimi o le a ia tuua ai i latou ma afio aʻe i le lagi. Ua tepa aʻe ona fofoga i le lagi ma tatalo atu i lona Tamā: “Ia e faamamaluina lou atalii, ina ia faamamaluina oe e lou atalii. Talu ai ua e tuuina mai iā te ia le pule i tagata uma, ina ia avatu e ia le ola e faavavau iā i latou uma ua e tuuina mai iā te ia.”—Ioane 17:1, 2.
Ua silafia e Iesu, o le faamamaluina o le Atua o le mea lea e sili ona tāua. Ae maʻeu le faamāfanafanaloto o le faamoemoe o le ola e faavavau lea ua ia taʻua. Talu ai ua ia maua “le pule i tagata uma,” ua mafai la ona ia ofoina atu aogā o lana taulaga togiola i tagata uma. Peitaʻi, e lē o tagata uma e mauaina lenā faamanuiaga. Aiseā? Talu ai o le a faaaogā e Iesu aogā o lana taulaga togiola, mo na o ē e gaoioi e ōgatusa ma lana fetalaiga lenei: “O le ola e faavavau foʻi lenei, ia latou iloa oe, le Atua moni e toʻatasi, atoa ma lē na e auina mai, o Iesu Keriso.”—Ioane 17:3.
E tatau i se tasi ona iloa lelei le Tamā ma le Atalii, ma iai se faiā māfana ma i laʻua. E tatau ona ia vaai i le tulaga o mea e pei o le auala e silasila ai le Tamā ma le Atalii. E tatau foʻi ona ia taumafai malosi e faaaʻoaʻo i o la uiga e lē mafaatusalia, i le auala e feutagaʻi ai ma isi. E lē gata i lea, e tatau foʻi ona ia malamalama e sili atu ona tāua le faamamaluina o le Atua nai lo o le mauaina o le ola e faavavau. Ua toe faaauau le faamatalaga a Iesu e faatatau i le faamamaluina o le Atua e faapea:
“Ua ou faamamaluina oe i le lalolagi, ma ua ou faamāeʻaina le galuega na e tuuina mai iā te aʻu e fai. O lenei, loʻu Tamā e, ia e faamamaluina aʻu pe a ou faatasi ma oe, i le mamalu na ou maua ina o ta faatasi, a o leʻi faia tagata i le lalolagi.” (Ioane 17:4, 5) O lea, o loo talosaga atu Iesu ina ia toe faafoʻisia lona tulaga mamalu i le lagi e ala i le toetū.
Ua taʻua foʻi e Iesu mea ua ia faataunuuina i lana faiva. Ua tatalo o ia: “Ua ou faailoa atu lou suafa i tagata ua e foaʻi mai iā te aʻu i le lalolagi. O ou tagata i latou, ma ua e foaʻi mai iā te aʻu ma ua latou usiusitaʻi i lau afioga.” (Ioane 17:6) E lē na o le faailoa atu o le suafa o le Atua o Ieova, na faia e Iesu i lana faiva. Sa ia fesoasoani foʻi i ona aposetolo ina ia iloa vala e aofia ai i le suafa o le Atua: o uiga o le Atua ma le auala o loo ia feutagaʻi ai ma tagata.
Ua oo ina iloa e le ʻauaposetolo Ieova, faapea foʻi le matafaioi a lona Alo ma mea sa ia aʻoaʻoina. Ua faapea atu ma le lotomaulalo Iesu: “O au fetalaiga na e tuuina mai iā te aʻu, ua ou tuuina atu iā i latou, ua latou talia ma iloa ai, ua ou sau e fai ma ou sui, ma ua latou talitonu ua e auina mai aʻu.”—Ioane 17:8.
Ua faailoa atu nei e Iesu le eseesega o ona soo ma tagata o le lalolagi: ʻOu te lē talosaga atu mo le lalolagi, ae mo i latou na e foaʻi mai iā te aʻu, auā o ou tagata i latou. Le Tamā paia e, ia e leoleo iā i latou ona o lou suafa lea na e tuuina mai iā te aʻu, ina ia tasi i latou e pei o i taʻua. Ua ou leoleo iā i latou ma e leai se tasi o i latou ua faaumatia, seʻi vaganā le atalii o le faaumatiaga.’ (Ioane 17:9-12) E faasino le faaupuga “le atalii o le faaumatiaga,” iā Iuta le Sekara lea ua agaʻi atu e faalata Iesu.
Ua faaauau le tatalo a Iesu: ʻUa ʻinoʻino le lalolagi iā i latou. Ou te talosaga atu iā te oe, e aua neʻi aveesea i latou mai le lalolagi, a ia leoleo iā i latou ona o lē ua leaga. E lē o ni tagata o le lalolagi i latou, e pei foʻi o aʻu, e lē o aʻu o se tagata o le lalolagi.’ (Ioane 17:14-16) E ui lava o le ʻauaposetolo ma isi soo o loo i le lalolagi o loo pulea e Satani, ae e tatau ona latou vavaeese mai i le lalolagi, faapea mea leaga uma o loo iai. E faapefea?
E tatau ona tausia lo latou tulaga paia, ma vavaeese mai i le lalolagi ina ia auauna atu i le Atua. E latou te faia faapea, e ala i le ola e tusa ai ma upu moni o loo i Tusitusiga Eperu, faapea upu moni sa aʻoaʻo atu e Iesu. Ua faaauau pea le tatalo a Iesu: “Ia faapaiaina i latou i le upu moni, o lau afioga o le upu moni lea.” (Ioane 17:17) I se taimi mulimuli ane, o le a tusia e nisi o le ʻauaposetolo ni tusi faagaeeina ia o le a avea foʻi ma vaega “o le upu moni,” e fesoasoani ai i le faapaiaina o se tasi.
E iai nisi o le a taliaina “le upu moni” a o faagasolo taimi. O lea ua tatalo ai Iesu “e lē mo na o i latou ia [o loo iai i inā], ae o i latou foʻi ua faatuatua iā te [ia] e ala i a latou upu.” O le ā le talosaga a Iesu mo i latou uma nei? “Ia tasi i latou uma e pei o oe le Tamā e autasi ma aʻu, o aʻu foʻi e autasi ma oe, ina ia autasi foʻi i latou ma i taʻua.” (Ioane 17:20, 21) E lē faapea o Iesu ma lona Tamā e tino e tasi i laʻua, ae o loo faasino atu i le autasi o o la manatu i mea uma. Ua tatalo Iesu ina ia maua foʻi e ona soo lenei lava autasi.
E leʻi leva atu, na fetalai ai Iesu iā Peteru ma isi, o le a ia alu e sauni se nofoaga mo i latou i le lagi. (Ioane 14:2, 3) Ua toe taʻua e Iesu lenā manatu i lana tatalo e faapea: “Loʻu Tamā e, e tusa ma mea ua e tuuina mai iā te aʻu, o loʻu manaʻo, o le mea ou te iai, ia iai foʻi ma i latou e faatasi ma aʻu, ina ia latou iloa loʻu mamalu ua e tuuina mai iā te aʻu, auā ua e alofa mai iā te aʻu a o leʻi faavaeina le lalolagi.” (Ioane 17:24) Ua faamautinoa mai i inei e Iesu, a o leʻi maua ni fanau a Atamu ma Eva, ua leva ona alofa mai le Atua iā te ia, o lona Atalii e toʻatasi o lē ua avea ma Iesu Keriso.
Ina ua faaiʻu le tatalo a Iesu, ua ia toe faamatilatila le suafa o lona Tamā ma le alofa o le Atua mo le ʻauaposetolo ma isi, o le a taliaina “le upu moni” e ala i le faapea atu: “Ua ou faailoa atu lou suafa iā i latou, ma saga faailoa atu, ina ia iā i latou le alofa lea na e alofa mai ai iā te aʻu, ma ou autasi ai ma i latou.”—Ioane 17:26.


text:
Pe e Mafai Ona Iai se Lalolagi e Aunoa ma le Sauā?
Pe na aafia oe po o se tasi o lou aiga i se faiga sauā? Pe e iai se māfuaaga e te popole ai i le aafia i faiga sauā i se taimi? Ua faamatalaina le sauā “o se faafitauli ua faatuputeleina i le lalolagi atoa.” Seʻi iloilo nisi o faaaʻoaʻoga.
SAUĀGA I AIGA MA LE FAILEAGAINA: Na lipotia e le Faalapotopotoga o Malo Aufaatasi: “E toʻatasi mai le toʻatolu o fafine e sauāina a lē o le fasi pe faileagaina tau feusuaʻiga, i se taimi o lona olaga e se tasi e māfana i ai.” E faanoanoa ona “i se fua faatatau i le lalolagi atoa, e toʻatasi mai le toʻalima o fafine o le a aafia i ni faiga faamalosi tau feusuaʻiga, pe toetoe lava foʻi faamalosia.”
SOLIGĀTULAFONO I NOFOAGA FAITELE: Na lipotia mai e silia i le 30,000 kegi sauā o loo iai i le Iunaite Setete. I Amerika Latina na lipotia mai ai e toetoe e toʻatasi mai le toʻatolu o tagata na afāina i faiga sauā.
FASIOTI TAGATA: I se fuafaatatau e toetoe 500,000 tagata na fasiotia i le 2012, e sili atu i ē na fasiotia i taua. O Aferika i Saute ma Amerika Tutotonu o atunuu ia na maualuga ai le aofaʻi o tagata na fasiotia. E silia i le 100,000 tagata na fasiotia i Amerika Latina i le tausaga e tasi, ae e pe ā ma le 50,000 ē na fasiotia i Pasili lava ia. Pe e iai se vaifofō tumau i faiga sauā?
PE E MAFAI ONA TAOFIA FAIGA SAUĀ?
Aiseā ua faatupulaʻia ai faiga sauā? E tele māfuaaga e aofia ai māfuaaga nei: le eseese o tulaga o tagata ma le tamaoaiga, o le lē faaaloalo i ola o isi, o le lē pulea o le ʻava malosi ma fualaau faasāina, e mātau e tamaiti le sauā o tagata matutua, ma le leai o ni faasalaga o ē e faia soligatulafono sauā.
O le mea moni ua iai isi vaega o le lalolagi ua aogā i ai taumafaiga ia faaitiitia faiga sauā. I le aai o São Paulo i Pasili, ua lipotia mai ai le faaitiitia o le fasioti tagata i le pe ā e 80 pasene i le sefulu tausaga talu ai. Peitaʻi o loo iai pea faiga sauā i so o se vaega i lenei aai, ma o loo tumau pea le fuafaatatau o tagata e fasiotia lea e pe ā e 10 mai i le 100,000 o tagata. O le a faapefea la ona faamutaina nei faiga sauā uma?
O le fofō tumau mo faiga sauā, o le suia lea o uiga ma amioga a tagata. E tatau i tagata sauā ona liaʻiese o uiga e pei o le faamaualuga, manaʻo tele, ma le manatu faapito, ae suia i uiga e pei o le alofa, faaaloalo, ma le manatu mamafa mo isi.
O le ā e uunaʻia ai se tagata ina ia faia nei suiga mataʻina? Seʻi manatu i le aʻoaʻoga a le Tusi Paia:
“Auā o le alofa lenei i le Atua, ia tatou tausi i ana poloaʻiga.”—1 Ioane 5:3.
“O le mataʻu iā Ieova o le ʻinoʻino lea i le leaga.” *—Faataoto 8:13.
O le alofa i le Atua ma le mataʻu ina neʻi lē fiafia lona finagalo, o ni uunaʻiga malolosi ia e mafai ona fesoasoani e oo lava i tagata sauā, ia suia o latou olaga atoa ae lē i se tulaga faatagāfai. Pe e mafai ona tupu moni lenei mea?
Seʻi manatu iā Alex, * o lē na falepuipui mo le 19 tausaga i Pasili ona o ni gaoioiga fasi tagata. Na avea o ia ma Molimau a Ieova i le 2000 ina ua uma ona suʻesuʻeina le Tusi Paia ma Molimau a Ieova. Pe na suia moni lava ona uiga sauā? Ioe, ma ua lagona e Alex lona matuā faanoanoa i mea leaga uma sa ia faia. Ua ia faapea mai: “Ua ou lagona le alofa i le Atua ona o lona faatagaina o aʻu e maua se faalogona ua faamagaloina. O le talisapaia loloto ma le alofa mo Ieova ua fesoasoani iā te aʻu e suia ai oʻu ala.”
Na aafia foʻi César mai i Pasili i le talepe fale ma le gaoi. O le olaga lenā na ola ai mo le 15 tausaga. Na faapefea ona suia lona olaga? A o iai i le falepuipui sa talanoa ma se Molimau a Ieova ma suʻesuʻe ai le Tusi Paia. Na faapea mai César, “O le taimi muamua lea ua ou maua ai se fuafuaga i le olaga. Na ou aʻoaʻoina ai le alofa i le Atua, ma o le mataʻu iā te ia, o le mataʻu tatau lea e lē toe faia se mea leaga e faatigā ai iā Ieova. Ou te leʻi manaʻo e talituālimaina lona agalelei. O lenā alofa ma le mataʻu na uunaʻia ai aʻu e faia ni suiga.”
O le ā e tatou te aʻoaʻoina mai i nei mea na tutupu? E faailoa mai ai e iai le mana i le Tusi Paia e suia ai olaga o tagata e ala i le suia o le auala e mafaufau ai. (Efeso 4:23) Ua faapea atili mai Alex lea na taʻua muamua: “O mea na ou aʻoaʻoina mai i le Tusi Paia ua pei o se vai mamā o loo sasaa mai iā te aʻu, ma o loo faasolosolo ona faamamāina ai aʻu e ala i le aveesea o mafaufauga leaga. O mea ia sa ou manatu e lē mafai ona ou aveesea.” Ioe, pe a faatumu o tatou mafaufau i le feʻau mamā o le Tusi Paia, e mafai ona aveese pe faamamā ese ai le leaga. O loo i le Afioga a le Atua le mana e faamamā ai. (Efeso 5:26) O le iʻuga e mafai e tagata sauā ma manatu faapito ona suia o latou ala ma avea o ni ē e agalelei ma tausia le filemu. (Roma 12:18) E latou te tofo i le filemu i o latou olaga e ala i le faatatau o mataupu silisili o le Tusi Paia.—Isaia 48:18.
E silia i le valu milliona Molimau a Ieova i atunuu e 240 ua latou mauaina le auala autū e aveesea ai le sauā. Ua aʻoaʻoina tagata mai i ituaiga uma, o ē eseese o latou tulaga tau tamaoaiga ma talaaga, ia alolofa ma matataʻu i le Atua, ia alofa le tasi i le isi ma nonofo ma le filemu o se aiga i le lalolagi aoao. (1 Peteru 4:8) O i latou o se faamaoniga manino e iloa ai e mafai ona iai se lalolagi e aunoa ma le sauā.
UA LATA MAI SE LALOLAGI E AUNOA MA LE SAUĀ!
Ua folafola mai i le Tusi Paia ua lē o toe umi ae aveesea le sauā i le lalolagi. Ua toeitiiti ona fesagaʻia lea e lenei lalolagi sauā le ʻaso faamasino o le Atua ma le faaumatiaga o tagata faalēmataʻu.’ (2 Peteru 3:5-7) O le a lē toe mafatia nisi ona o tagata sauā. E faapefea ona tatou mautinoa e finagalo Ieova e faalaa mai ma tafiesea faiga sauā?
Ua taʻua i le Salamo 11:5 ʻe inosia lava e le Atua le tagata e fiafia i le faasauā.’ E fiafia Lē na foafoaina mea i le filemu ma le amiotonu. (Salamo 33:5; 37:28) O le pogai lea e lē faavavau ai ona ia faatagaina tagata sauā.
Ioe, ua i faitotoʻa se lalolagi fou filemu. (Salamo 37:11; 72:14) Aiseā e te lē suʻesuʻe atili ai pe faapefea ona e agavaa e ola i lenā lalolagi o le a aunoa ma ni faiga sauā?
^ pala. 12 I le Tusi Paia, o Ieova o le suafa lea o le Atua.
^ pala. 14 Ua suia igoa.


text:
Tala mai Samoa
MALIU FAAFUASEI SE TINA I LE LAAU MALOSI A LONA TUAGANE
O lo o suesueina nei e leoleo se faalavelave na tulai mai i le faaiuga o le vaiaso na tea nei, na uma faafuasei ai le soifua o se tina ma o lo o tuuaia ai lona lava tuagane. E lei faamautu mai e le ofisa o leoleo lea lipoti, ae i faamatalaga na maua mai i sosia e faapea, sa oo atu lea tina i le fale o lona tuagane o fai gasesega o taumafataga o le afiafi.
Ao talatalanoa i laua, sa uu e le tuagane o le ua maliu se laau malosi ma sa faapea ona pa faafuasei le laau malosi i se gaioiga le fuafuaina a le alii, ma lavea ai lona tuafafine. O le taavale a se aiga tuaoi sa faaaoga e tili atu ai lea tina i le falemai i Leulumoega, peitai e lei manuia togafitiga sa taumafai i ai alii ma tamaitai fomai i le tau faasaoina o le soifua o lea tina. O lo o taofia nei e leoleo le alii e ana le laau malosi na tupu ai le faalavelave ma e lei faalauiloa mai foi po o afea e tulai ai o ia i le faamasinoga.
SELE PO’O LE LAUAO O TUILAEPA I LE ASO 23 O OKETOPA
O le aso 23 o le masina nei ua faaalia e le alii palemia, le susuga Tuilaepa Sailele Malielegaoi, o le a sele po’o ai lona lauao, o sona sao lea i le sailiga seleni a le Sosaiete o le Kanesa a Samoa. O le faaiuga o le vaiaso na tea nei na faia ai lea saunoaga a le taitai o le malo, i se sauniga faalauaitele e tatala aloaia ai se tasi o faamoemoe saili tupe a le Sosaiete o le Kanesa a le atunuu, sa faatautaia i le maota o le Y-Not i Matautu-tai, lea sa faafuga uma ai ao o nisi o tamalii iloga o le atunuu ae maua ai seleni e totogi ane e nisi o kamupani i le atunuu ma e sa lagolagoina lea faamoemoe a le sosaiete.
O le tinoitupe na mafai ona maua i lea po, e $107,000 ma na faaalia e le peresetene o le sosaiete, le susuga i le alii loia ia Daryl Clark lona agaga fiafia tele ma le faafetai ona o le a mafai nei ona faatinoina le tele o faamoemoega lelei a le sosaiete uipuia ma le togafitia o e ua maua i gasegase eseese o le kanesa i totonu o le atunuu. E silia i le toa 20 i latou sa faafugaese uma o latou lauao i lea sailiga seleni e aofia ai nisi o fomai e pei o le susuga Leituala Dr. Ben Matalavea, o alii loia e aofia ai le alii peresetene faapea le susuga Leota Raymond Schuster, o nisi o le pulega o le Blue Sky ma le Digicel ma nisi o le au faipisinisi ma tamalii iloga o le atunuu e pei o le sa avea ma kapeteni o le Manu Samoa, le susuga Papaliitele Pita Fatialofa ma isi.
Na faaalia e le peresetene o le sosaiete e faapea, o lo o talia se famatalaga auiliili mai le afioga i le alii palemia e tusa ai ma lana ofo na faalauiloa i lea po e ala i le faafuga uma o lona lauao, ma le tuutuuga e tasi na ia faaalia o le a faia i le aso Lua o le vaiaso fou, le aso 23 o le masina lava lenei o Oketopa i le itula e fa i le afiafim pe a maea le tauaofiaga a le palemene i lea lava aso. O se finagalo na talisapaia ma le fiafia e le peresetene ma le Soasaiete o le Kanesa a Samoa ma ua latou faaalia le latou faafetai i le tama o le atunuu ona o lona agaga fia fesoasoani moni i le faasaoina o le soifua o o tatou tagata o lo o aafia i le faamai o le kanesa ma e le taumateina le tele o se seleni o le a maua ai. O le faleotiulu o John i Apia ua finagalo le alii palemia e faafuga ai lona lauao.
FUAFUA LE UAFU FAAVAOMALO FOU i LE TOLOTOLO i VAiUSU
O le fonotaga a le komiti o le atinae a le kapeneta i le vaiaso na tea nei na faailoa ai e le taitai o le malo, le alii palemia ia fuafuaga a le malo e faatuina se uafu fou faavaomalo i le tolotolo i Vaiusu, mai le uafu o lo o i ai nei i Matautu-tai.
Na saunoa le susuga Tuilaepa Sailele Malielegaoi, o le uafu o lo o i Matautu-tai i le taimi nei, ua tele ni vaega ua tau feto’i ai le tulaga o le faalauteleina ma nisi o atinae e faatuina ai, aemaise o vaega e faaputuina ai ia pusa lau oloa tetele. Na faaalia e le alii palemia, ua ia faatonuina matagaluega e fitoitonu i ai mataupu faapenei aemaise o le au inisinia poto masani ma i latou e poto faapitoa. e toe iloiloina se lipoti sa faia i le 50 tausaga talu ai e ni inisinia mai atunuu i fafo, ae lei faatuina le uafu i Matautu-tai lea sa faalauiloa ai lea lipoti. O le tolotolo i le afioaga o Vaiusu, o se nofoaga talafeagai tele e tatau ona faatuina ai lea atinae o le uafu. i lea lava feiloaiga na faaalia ai foi e faapea, o lea nofoaga i Vaiusu ua talafeagai foi mo le faatuina ai o tane tetele mo suauu, aemaise o le le talafeagai o le nofoaga o lo o faatutuina ai i le taimi nei i Sogi.
O se fuafuaga alualu mamao na faaalia e le alii palemia, a amata nei e tatau ona maea i le isi 10 tausaga o lumanai. Peitai na ia faaalia, e tatau ona tatou tepa taulai i le isi 50 po o le 100 tausaga i le lumanai ma le taotoga e tatau ona i ai Samoa i lena vaitau. Ua talafeuga foi lea faamoemoe ma se talosaga a le iunivesete Aoao o Samoa i le Papaigalagala i le fia faavaeina o se aoga mo le au seila ma malini i Mulinuu, ma o se fuafuaga ua talafeagai tonu ma le ono faia o lea suiga o le uafu i Vaiusu. O se tulaga foi ua faamanino atili ai le taua tele ma le aoga, atoa foi ma le sa’o o le faatauina e le malo o le kamupani o le PFL, le Pacific Forum Line, ma taumafaiga a le atunuu e faalauteleina ana faiga faapisinisi i lea foi atinae.
AMATA FAASOASOA LE SUAVAI I LE VAITAU LENEI O MUGALA
Ua amata faasoasoaina nei le suavai taumafa mo aiga e le pulega o le suavai a le atunuu, ona o le utiuti o timuga i lenei vaitau o le tausaga po o le vaitau o mugala, e ui ina vaaia pea le palasi o timuga i nisi o aso.
O nisi o afioaga i le talafatai o le taulaga ma nisi o nofoaga taulalata ane i le agai atu lea i Vailele, Fagalii faasolo ane ai i Tanugamanono agai atu ai i Vailima, ma le agai atu i nofoaga i sisifo e aofia ai Lotopa, Siusega ma Vaitele, e taiono itula e sua ma toe pe atu ai paipa i taimi eseese o le aso, ua fetuunai ai nei le faasoaina o le suavai, ma ua faailoa mai e le pulega, o se faaiuga ua faia ona o le le lava o le suavai faato’a i tanoa e pei ona i ai i Fuluasou, lea o loo faagafua mai ai le suavai mo le taulaga ma afioaga lalata ane.
E le o mafai ona faamautu mai e le pulega le umi o le a faia ai lea tulaga o le taiono o itula ma tape paipa mo nisi o afioaga, ae faaola isi. Peitai, ua sili atu ua i ai le tausaga nei faatusa i le tausaga ua mavae atu, lea na amata faasoasoa mai ai le suavai mai le masina o iuni seia oo i le faaiuga o Novema.
O le fautuaga ua tuuina mai e le pulega mo aiga, ina ia faato’a le suavai ma faaaoga tatau ae taofia le soona faaaoga faaletatau i faiga e pei o le fufuluina o taavale.


text:
MATAUPU 98
Ua Toe Finau le ʻAuaposetolo po o Ai o i Latou e Sili
MATAIO 20:17-28 MAREKO 10:32-45 LUKA 18:31-34
UA TOE VALOIA E IESU LONA MALIU
LE AUALA UA TALI ATU AI IESU I FAANAUNAUGA FIA SILI O LE ʻAUAPOSETOLO
O loo faaauau pea le faigāmalaga a Iesu ma ona soo i le itu i saute o Perea e agaʻi atu i Ierusalema, ma ua latou sopoʻia le vaitafe o Ioritana e latalata i Ieriko. O loo latou faimalaga faatasi ma isi tagata mo le Paseka i le 33 T.A.
O loo muamua atu Iesu i luma o ona soo, ma o loo naunau o ia ina ia taunuu i le aai i le taimi e faia ai le Paseka. Peitaʻi, ua lagona e le ʻausoo le fefefe. I se taimi muamua atu ina ua maliu Lasalo, ma a o sauni le malaga a Iesu mai i Perea e agaʻi atu i Iutaia, na faapea atu ai Toma i isi soo: “Seʻi tatou ō foʻi, ina ia tatou oti faatasi ma ia.” (Ioane 11:16, 47-53) O lea, o le a iai i se tulaga lamatia o latou ola pe a ō atu i Ierusalema. E lētioa fefefe le ʻausoo.
Ina ia sauniunia i latou mo mea o le a tutupu, ua ave ai e Iesu ona aposetolo ua na o i latou ma fetalai atu: “O le a tatou ō aʻe i Ierusalema, ma e tuuina atu ai le Atalii o le tagata i le ʻaufaitaulaga sili ma le ʻautusiupu, ma latou te faasalaina o ia i le oti, e latou te tuuina atu foʻi o ia i tagata o nuu ese, latou te tauemu, ma sasa tigāina, ma tutuʻi o ia i luga o le laau, ae e toe faatūina o ia i le aso lona tolu.”—Mataio 20:18, 19.
O le faatolu ai lea ona fetalai atu o Iesu i ona soo e faatatau i lona maliu ma lona toetū. (Mataio 16:21; 17:22, 23) Ae i le taimi la lenei, ua ia faamatala atu o le a fasiotia o ia e ala i le faatautau i luga o se laau. E ui lava o loo faalogologo atu le ʻausoo iā Iesu, ae e latou te lē o malamalama i le uiga o lana fetalaiga. Atonu o loo latou faatalitalia le toe faafoʻisia o le malo o Isaraelu i luga o le lalolagi, ma maua le mamalu ma le viiga i se malo i le lalolagi faatasi ma Keriso.
O loo iai i le ʻaumalaga Salome le tinā o aposetolo o Iakopo ma Ioane. Ua faaigoa e Iesu nei aposetolo e toʻalua i ni igoa o lona uiga “o Atalii o le Faititili,” ona o le malolosi o o la uiga. (Mareko 3:17; Luka 9:54) Ua umi se taimi o iai faanaunauga o nei aposetolo, ina ia sili o la tulaga i le Malo o Keriso, ma e iloa lelei e lo la tinā lenā mea. Ua faalatalata atu Salome iā Iesu e fai ma sui o lana fanau, ua ifo atu iā te ia, ma talosaga atu. Ua fesili mai Iesu: “O le ā se mea e te manaʻo i ai?” Ua faapea atu Salome: “Ia e fetalai ane ina ia nonofo laʻu fanau e toʻalua, o le tasi i lou itu taumatau a o le isi i lou itu tauagavale i lou malo.”—Mataio 20:20, 21.
O le mea moni, o Iakopo ma Ioane e ana lenei talosaga. Ua faatoʻā uma ona taʻua e Iesu le tulaga faalumaina o le a oo iā te ia. O lea, ua fetalai ane ai o ia iā i laʻua: “Lua te lē iloa le mea ua oulua talosaga mai ai. Pe e mafai ea ona oulua inu i le ipu lea ua toeitiiti oʻu inu ai?” Ua tali mai i laʻua: “E ma te mafaia.” (Mataio 20:22) Peitaʻi, e foliga mai e la te lē o malamalama lava i le uiga o nei upu mo i laʻua.
E ui i lea, ua fetalai atu Iesu: “Lua te inu lava i laʻu ipu, ae ou te lē pule po o ai e nofo i loʻu itu taumatau ma loʻu itu tauagavale, ae e maua lenā tulaga e i latou ua saunia i ai e loʻu Tamā.”—Mataio 20:23.
Ina ua iloa e isi aposetolo e toʻasefulu le mea ua talosaga atu ai Iakopo ma Ioane, ona matuā feita ai lea o i latou. Faamata e tele ni faamatalaga a Iakopo ma Ioane i le taimi muamua sa finau ai le ʻauaposetolo po o ai o i latou e sili? (Luka 9:46-48) E tusa lava po o le ā le mea na tupu i le taimi muamua, ae o le talosaga a Iakopo ma Ioane ua faaalia ai e leʻi faatatauina e aposetolo e toʻasefulu lua, le fautuaga a Iesu i le avea o se tasi ma tagata faatauvaa. O loo tumau pea lo latou faanaunauga fiasili.
Ua filifili nei Iesu e foʻia lenei finauga, faapea feeseeseaʻiga ua aliaʻe mai i le va o le ʻauaposetolo. Ua ia valaau atu iā i latou ma fautua atu ma le alofa: “Tou te iloa, o ē ua taʻua o taʻitaʻi o malo, e pulepuletutū i latou i tagata, ma o ē ua sili, ua pule foʻi i latou i tagata. Ae e lē faapena outou; o sē e fia sili iā te outou e tatau ona avea o ia ma a outou auauna, ma o sē e fia muamua iā te outou, e tatau ona avea o ia ma pologa a tagata uma.”—Mareko 10:42-44.
Ua faailoa atu e Iesu e tatau ona latou mulimuli i lana faaaʻoaʻoga, e ala i le fetalai atu: “E leʻi sau le Atalii o le tagata ina ia auauna mai tagata iā te ia, ae ia auauna atu, ma foaʻi atu lona ola e fai ma togiola e sui aʻi tagata e toʻatele.” (Mataio 20:28) Pe ā ma le tolu tausaga o auauna Iesu i isi, ma o le a ia faia faapea seʻia oo lava ina maliu mo tagata. E manaʻomia e soo uma lenā uiga e pei ona faaalia e Keriso, o le naunau e auauna atu i isi ae e lē o le auauna mai o isi iā i latou, ma ia avea o ni ē e faatauvaa nai lo o le maua o ni tulaga maualuluga.


text:
Mataupu 8
Ua vaai Liae i le laau o le ola i se faaaliga vaaia—Ua ʼai o ia i lona fua ma ua manao ia faapea ona faia e lona aiga—Ua vaai o ia i se āi uʼamea, i se ala lauitiiti ma le vaapiapi, ma le puao o le pogisa ua siomia ai tagata—Ua aai Sarai, Nifae, ma Sama i le fua o le laau, ae ua mumusu Lamana ma Lemuelu. E tusa o le 600–592 T.L.M.
1 Ma sa oo ina matou faaputuputu faatasi ituaiga uma o fatu eseese, o kuranuma o ituaiga eseese, ma fatu foi o laau ʼaina o ituaiga uma.
2 Ma sa oo aʼo nofo loʼu tamā i le vao, sa tautala mai o ia ia te i matou, fai mai: Faauta, sa ou amiti se miti; pe, i ni isi upu, sa ou vaai i se efaaaliga vaaia.
3 Ma faauta, ona o le mea sa ou vaai i ai, ua ia te aʼu se pogai ou te olioli ai i le Alii ona o aNifae ma Sama foi; ona ua ia te aʼu se pogai ua ou manatu ai o i laua, ma le toatele o a laua fanau, o le a faaolaina.
4 Ae faauta, aLamana ma Lemuelu, ua ou fefe tele ona o oulua; aua faauta, ua ou manatu sa ou vaaia i laʼu miti, se vao pouliuli ma le pagatia.
5 Ma sa oo ina ou vaai i se tagata, ma sa ofu o ia i se aofu talaloa paʼepaʼe; ma sa afio mai o ia ma tu i oʼu luma.
6 Ma sa oo ina fetalai mai o ia ia te aʼu, ma fetalai mai ia te aʼu e mulimuli atu ia te ia.
7 Ma aʼo ou mulimuli atu ia te ia sa ou vaai ua ou i ai i totonu o se gaogao pogisa ma pagatia.
8 Ma ina ua uma ona ou malaga i le va o ni itula e tele i le pogisa, sa amata ona ou tatalo atu i le Alii ia aalofa mutimutivale mai ia te aʼu, e tusa ma le tele o lona alofa mutimutivale agamalu.
9 Ma sa oo ina ua uma ona ou tatalo atu i le Alii, sa ou vaaia se afanua tele ma le ateatea.
10 Ma sa oo ina ou vaaia se alaau, o ona efua sa manaomia lava e faafiafia ai le tagata.
11 Ma sa oo ina ou alu atu ma ʼai i lona afua; ma sa ou iloa ua sili ona suamalie, nai lo o mea uma sa ou tofo muamua i ai. Ioe, ma sa ou vaai o le fua o le laau ua paʼepaʼe, ua sili atu nai lo emea papaʼe uma ua ou vaai i ai.
12 Ma aʼo ou ʼai le fua o le laau, sa faatumulia loʼu agaga i le aolioli tele; o le mea lea, sa amata ai ona ou emanao ia aai ai foi loʼu aiga; ona ua ou iloa ua sili atu ona imanaomia nai lo isi fua uma.
13 Ma aʼo vaavaai solo atu oʼu mata, pe atonu e mafai ona ou iloa atu foi loʼu aiga, sa ou vaaia se avaitafe; ma sa tafe ane, ma sa latalata i le laau lea sa ou ʼaia lona fua.
14 Ma sa ou tilotilo e vaai atu po o fea e tafe mai ai; ma sa ou vaai i lona mata sa mamao ese atu laitiiti; ma i lona mata sa ou vaaia ai lo outou tinā, o Sarai, ma Sama, ma Nifae; ma sa latou tutu mai e peiseai sa latou lē iloa le mea e tatau ona latou o i ai.
15 Ma sa oo ina ou talo atu ia te i latou; ma sa ou fai atu foi ia te i latou ma se leo tele ia latou o mai ia te aʼu, ma aai i le fua ua sili ona manaomia nai lo isi fua uma lava.
16 Ma sa oo ina latou o mai ia te aʼu ma aai foi i le fua.
17 Ma sa oo ina ou manao ia Lamana ma Lemuelu ia o mai ma aai foi i le fua; o le mea lea, na ou vaavaai atu ai i le mata o le vai, atonu pe mafai ona ou iloa atu i laua.
18 Ma sa oo ina ou vaai atu ia te i laua, peitai sa laua alē fia o mai ia te aʼu ma aai i le fua.
19 Ma sa ou vaai i se aāi uʼamea, ma sa alu faasolo ane i le auvai o le vaitafe, ma sa tau mai i le laau lea sa ou tu ai i ona tafatafa.
20 Ma sa ou vaai foi i se aala lauitiiti ma le vaapiapi, sa sau mai autafa o le āi uʼamea, e oo mai lava i le laau lea sa ou tu ai i ona tafatafa; ma sa alu atu foi i tafatafa o le mata o le vaipuna, i se efanua tele ma le ateatea, e peiseai o se lalolagi.
21 Ma sa ou vaai i motu o tagata e lē masino, o le toatele o i latou sa fetaomi mai i luma, ina ia latou maua le aala e tau mai i le laau lea sa ou tu ai i ona tafatafa.
22 Ma sa oo ina latou o mai i luma ma amata ona savavali i le ala e tau mai i le laau.
23 Ma sa oo ina alu aʼe se apuao o le pogisa; ioe, o se puao tele lava o le pogisa, sa oo ina lē iloa ai e i latou o e na amata ona savavali i le ala, lo latou ala, ma latou feseseaʼi ai, ma leiloloa.
24 Ma sa oo ina ou vaai i isi o fetaomi mai i luma, ma sa latou o mai ma fepiiti i le pito o le āi uʼamea; ma sa latou fetaomi mai i luma e ala mai i le puao o le pogisa, ma fepiiti i le āi uʼamea, seia oo lava ina latou oo mai ma aai i le afua o le laau.
25 Ma ina ua uma ona latou aai i le fua o le laau sa fetepaaʼi solo o latou mata e peiseai ua latou amamā.
26 Ma sa fetepaaʼi solo foi oʼu mata, ma ou vaaia ai, i le isi itu o le vaitafe, se afale tele ma le ateatea; ma sa tu mai e peiseai ua tu i le ea, maualuga lava i luga o le eleele.
27 Ma sa tumu i tagata, o e matutua ma e iti, o tane atoa ma fafine; ma o o latou ituaiga ofu sa matua lelei lava; ma sa latou peiseai o afaatauemu ma tusitusi mai o latou tamatamailima i e na o mai ma aai i le fua.
28 Ma ina ua uma ona latou atotofo i le fua sa latou emamā, ona o i latou o e sa faatauemu mai ia te i latou; ma sa latou ipauu ese atu ai i ala faasaina ma ua leiloloa.
29 Ma o lenei, o aʼu o Nifae, ou te le tautala atu aupu uma a loʼu tamā.
30 Ae, ina ia tusia faapuupuu, faauta, sa vaai o ia i isi motu o tagata o fetaomi mai i luma; ma sa latou o mai ma fepiʼiti i le pito o le aāi uʼamea; ma sa latou fetaomi mai i luma i lo latou ala, ma piimau pea i le āi uʼamea, seia oo ina latou o mai i luma ma faapauu i lalo ma aai i le fua o le laau.
31 Ma sa vaai foi o ia i isi amotu o tagata o tautagotago atu lo latou ala agai i le fale tele ma le ateatea.
32 Ma sa oo ina malelemo le toatele i mea loloto o le apunavai; ma e toatele sa lē iloa atu i lana vaai, ua feseseaʼi i ala ese.
33 Ma sa toatele le motu o tagata sa ulufale atu i totonu o lena fale uiga ese. Ma ina ua uma ona latou ulufale atu i totonu o lena fale sa latou tusitusi mai le tamatamailima o le afaatauemu ia te aʼu ma i latou foi o e na aai i le fua o le laau; peitai sa matou lē amanaiaina i latou.
34 O upu nei a loʼu tamā: O le toatele na aamanaiaina i latou, na pauu ese.
35 Ma o aLamana ma Lemuelu, sa fai mai loʼu tamā, sa lei aai i le fua.
36 Ma sa oo ina ua uma ona tautalaina mai e loʼu tamā upu uma o lana miti po o le faaaliga vaaia, sa tele, sa fai mai o ia ia te i matou, ona o nei mea sa vaai i ai o ia i se faaaliga vaaia, sa popole tele ai o ia e uiga ia Lamana ma Lemuelu; ioe, sa popole o ia neʼi lafoai ese i laua mai luma o le Alii.
37 Ma sa apoapoai atu o ia ia te i laua i le taimi lena ma lagona uma o se amatua alofa, ia laua faalogologo mai i ana upu, atonu e alofa mutimutivale ai le Alii ia te i laua, ma lē lafoai ese ai i laua; ioe, sa lauga atu loʼu tamā ia te i laua.
38 Ma ina ua uma ona lauga atu o ia ia te i laua, ma vavalo atu foi ia te i laua i mea e tele, sa ia poloaiina i laua ia tausi i poloaiga a le Alii; ma sa faaiʼu e ia le tautala atu ia te i laua.


text:
MATAUPU 44
Ua Faatoʻafilemu e Iesu se Matagi i le Sami
MATAIO 8:18, 23-27 MAREKO 4:35-41 LUKA 8:22-25
UA FAATOʻAFILEMU E IESU SE MATAGI I LE SAMI O KALILAIA
O loo iai pea Iesu i le vaipanoa o Kapanaumi. Ua alu le aso ma ua ia lagona le vaivai. Ina ua lata i le afiafi, ona ia faapea atu lea i ona soo, ʻseʻi o tatou ō’ i le itu i sasaʻe o le sami o Kalilaia.—Mareko 4:35.
I le itu i sasaʻe o le matafaga o le sami o Kalilaia, o loo iai le laufanua ua taʻua o Kerekese, o se vaega o le vaipanoa o Tekapoli. Ua avea aai o lenei vaipanoa ma nofoaga autū o le aganuu faa-Eleni, e ui e toʻatele foʻi tagata Iutaia e nonofo ai i inā.
E lē na o le vaa o loo iai Iesu ua malaga ese atu mai i Kapanaumi. O loo iai foʻi isi vaa o loo folau atu i le taimi lea. (Mareko 4:36) E lē mamao se mea e alu i ai lenei faigāmalaga. E pei le sami o Kalilaia o se vaituloto telē. E pe ā ma le 13 maila (21 km) le umī, ae e iai ona vaega e pe ā ma le 7 maila (12 km) le lautele. Peitaʻi, e lē papaʻu lenei vaituloto.
E ui o Iesu o se tagata e lelei atoatoa, ae ua ia lagona le matuā vaivai mai i lana faiva i le aso atoa. O lea, ua alu ifo ai o ia ma tofā i se aluga i le taumuli o le vaa.
O le toʻatele o le ʻauaposetolo o ni tagata folau ua lava le poto masani. Peitaʻi o lenei faigāmalaga, e lē o se faigāmalaga faigofie. O le sami o Kalilaia o loo latou uia e siʻomia i mauga, ma e masani lava e vevela le ʻea i luga aʻe o le sami. E iai taimi e agi malosi mai ai le savili mālūlū mai i mauga, ona fetaiaʻi lea ma le ʻea vevela i luga aʻe o le sami, ma faapogaia ai ni matagi malolosi i luga o le sami. O le mea tonu lenā ua tupu. Ua faafuaseʻi ona fafati mai galu i le vaa, ma ua amata ona “tumu le vaa i vai, ma ua lamatia ai.” (Luka 8:23) Peitaʻi o loo tofā pea Iesu.
Ua taumafai ma le malosi le ʻauvaa e uli le vaa, ma faalagolago i lo latou tomai i le auala foʻi sa latou sao mai ai i isi matagi i taimi ua teʻa. Peitaʻi ua ese lenei taimi, auā ua sili atu le malosi o le matagi lea ua latou fesagaʻia. Ua latou popole i o latou ola, ma ua latou fafagu ai i luga Iesu ma faapea atu iā te ia: “Le Alii e, ia e faaola mai iā i matou, auā o le a matou feoti!” (Mataio 8:25) Ua fefefe le ʻausoo ina neʻi o latou malelemo.
Ua ala aʻe nei Iesu ma ua ia fetalai atu iā i latou: “Aiseā ua outou fefefe ai, o outou o ē e faatuatua itiiti?” (Mataio 8:26) Ona vavao lea e Iesu i le matagi ma le sami e faapea: “Ia fifilemu, ma ia malū!” (Mareko 4:39) Ua toʻa le matagi ma ua malū le sami. (Ua faamatala e Mareko ma Luka lenei mea mataʻina ua tupu, e ala i le faamatilatila muamua o le faatoʻafilemuina e Iesu o le matagi, ona faatoʻā taʻua ai lea o le itiiti o le faatuatua o le ʻausoo.)
Seʻi manatu i le aafiaga o lenei mea i le ʻausoo. O lea ua faatoʻā uma ona latou vaaia se matagi malosi ua faatoʻafilemuina. Ua latou lagona le matuā matataʻu ma faapea ane le tasi i le isi: “O ai ea lenei tagata ua usiusitaʻi i ai le matagi ma le sami iā te ia?” Ua latou taunuu nei ma le saogalemu i le isi itu o le sami. (Mareko 4:41–5:1) Ae atonu o isi vaa na latou folau faatasi, sa mafai ona toe foʻi i le itu i sisifo o le sami o Kalilaia.
Maʻeu le faamāfanafanaina o i tatou i le iloaina, e iai i le Alo o le Atua le mana e pulea ai malosiaga faalenatura. O le a nonofo ma le saogalemu tagata ma e lē toe fefefe i ni mala faalenatura, pe a liuliualo mai Iesu i lo tatou lalolagi i le taimi o lana pulega i le Malo.
Faitau Atili
O le ā le Malo o le Atua?
O ai le Tupu o le Malo o le Atua, ma o ā mea o le a faataunuuina e lenā Malo?


text:
Ia i luma o le ASO E FAAGATA na tuu mai e Google Faaliliu API e taofi galulue, sa iu ina mafai ona tatou tuufaatasia lenei faamatuu fou. O lenei se tasi mulimuli ai i se vaitaimi umi o le faafitauli na tuuina atu e le lomiga matutua, mafua ona o le mea moni e faapea filifili Google e tulai tapulaa i luga o le faaaogaina io latou ASO E FAAGATA lea na mafua ai lagolagoina le lomiga muamua talosaga e mapuna i mea maualuluga fou. O le amataina foi suiga Google se tapulaa API i le API faaliliuga Bing, talu mai le tagata e faaaogaina na e fesuiaʻi afi, lea overloaded ki API faigata coded le Transposh mo Bing.
Ae peitai, tatou faasaoina mai lenei vaitaimi e saunia ai e faatasi ma lo tatou lomiga aupito lata mai ma le sili. O lenei lomiga e filifilia ona o nei faafitauli saunia o se alo (Sui mo Google ma temp ki mo MSN) ma e faapea foi ona mafai ona e faaaogaina saʻo o lou lava ki (faafetai i Randy mai nofoaga autu o le fesoasoani spyware mo le tuuina atu i tatou i lona autu mo suesuega) lea o le a ave le faamuamua i luga oi latou o isi metotia. A o faia lenei sa mafai ona tatou faaleleia atili manino le atinae eseese o le plugin, le suia o le ala na faia valaauga AJAX i se auala e moni e WordPress (e.g. pe afai galuega itulau lou tufa, tatau atonu e galulue faapea foi). A o faia e sa mafai ona matou faaitiitia javascript code manaomia mo le backend ao le faatagaina o le faaliliu faaalia uma e galulue tele vave (ma lagolagoina foi Apertium!).
I le taimi lea sa i ai se lomiga mautu, lea e foliga mai o se mea lelei e tatala, peitai e leai se, sa tatou maua se isi vaega i le, ina ia tatou mulimuli tonu e foia ai le tuuina atu o le lagolago tele widgets (ma ulutala filifilia foi, yippee!). O foliga lava saʻo i luma? peitai e leai se, mafua ai lenei a toe tusi autu o lo tatou atinae eseese widget foi. O le mea moni faaleleia ai e fai lava si tele le tagata i le suia na faaopoopo le css ala, ma le ala o le widgets logoina le servers o suiga i le gagana (tatou aloese mai nei se valaau Faapipii le aoga i le tagata faigaluega). A faiga tusitusia e faapea sa matou laki lava e tautevateva i luga o a PHP5.3 e PHP5.2 lomiga incompatibility ma se seti o isi faafitauli lea na faamaloloina i tatou e toe foi i le isi vaiaso. Tatou te mananao e faafetai i le tele o tagata e faaaogāina ua tuu i luga i lo tatou faamalologa beta ma fesoasoani ia tatou maua le faafitauli na natia i lalo o le faaputuga o code ma le lavelave.
Tatou te ave foi lenei avanoa teisi e suia ai o tatou tuutuuga, pe afai e te le faaalia o faasalalauga Google mai AdSense i lau itulau faaliliuina, o le a tatou ave 1/1000 o lena avanoa mo le faaaogaina i code tatou lava adsense, ina pe afai Transposh ua e fesoasoani ai e faatupuina ai se tupe maua e $ 10K o le a faatauina i tatou le kofe! O lea faafetai! Ina ia faamanino mea a si, tatou te le faia va TA faaopoopo i lau itulau, ma o le a tatou le faaofiina i so o se faasalalauga po o le suia lou faatulagaga, pe afai e leai se faasalalauga, tatou faia se mea. Afai e te manatu foi ua fai atu le mea lenei e, e mafai ona e na o le aveesea o lo tatou plugin, faaili a ogatasi vaivai, ma i lo outou ala. Afai e te manao i se laisene faapisinisi, tatou te le faatau atu ae latou, ae atonu o le a latou le tau e sili atu.
O isi suiga i lenei lomiga e aofia ai:
- Faaopoopo Catalan ma le lagolago Hindi mo Bing – tautala mo ia lava.
- widget Dropdown faaleleia css – vaai moni lava e sili atu i le taimi nei.
- Support mo Memcached – pe afai sa tele APC ma isi caches opcode mo oe, i le taimi nei e mafai ona e faaaogaina memcached ma maua le tele o le fiafia.
- lelei 404 itulau tagofiaina (e le fausia ai sootaga fou e lē oi ai nei itulau) – lona uiga o le crawler google le a hassle itiiti lou nofoaga.
- Tamau caching i rackspace cloudsites – latou faapipiiina x-cache mo cache opcode, ae e leai se manatu tagata e faaaogāina, lea na mafua ai se faateleina i logfiles – nei faatulagaina.
- Le tele o isi faatulagaina e laiti – E mafai ona tatou faitauina i latou, ae tatou te le o maua lima lava.
- Faaliliuga Take e Semih Yeşilyurt.
Matou te faamoemoe o le ae fiafia i lenei lomiga, ma e pei ona masani, faatalitali mo lou finagalo faaalia, manatu, fautuaga ma le afi.
P.S – Tofotofoina i WordPress 3.3 beta4, galuega tele.


text:
ʻOA TAUTELE MAI I LE AFIOGA A LE ATUA | ISAIA 63-66
O le Lagi Fou ma le Lalolagi Fou o le a Avea o se Mea e Olioli Ai
O le folafolaga a le Atua i le faafoʻisiaga lea o loo i le Isaia mataupu e 65, e peiseaʻī na fetalai Ieova ae ua uma ona faataunuu.
O loo faia e Ieova le lagi fou ma le lalolagi fou, ma o le a lē toe manatua ai mea sa iai muamua
O le ā le lagi fou?
O se faigāmalo fou o le a aumaia tulaga amiotonu i le lalolagi
Na faavaeina i le 1914 ina ua nofotupu Keriso o se Tupu i le Malo o le Atua
O le ā le lalolagi fou?
O se vaega o tagata mai i atunuu, gagana ma ituaiga uma o ē gauaʻi atu i le pulega a le faigāmalo fou
O le a faapefea ona lē toe manatua mea na iai muamua?
O le a aveesea i le lumanaʻi le pogai o manatunatuga tigā, i le itu faaletino, faalemafaufau, ma faalogona
O le a matuā fiafia tagata faamaoni i le olaga, ma o le a na o mea lelei e latou te manatua


text:
MATAUPU 104
Po o le a Faatuatua Tagata Iutaia i le Atua?
UA FAALOGO LE TOʻATELE I LE SIʻUFOFOGA O LE ATUA
LE FAAVAE MO LE FAAMASINOINA O TAGATA
O loo iai Iesu i le malumalu i le Aso Gafua, Nisani 10, ma ua ia fetalai atu e faatatau i lona maliu lea ua toeitiiti oo i ai. O lona manatu mamafa i le aafiaga o le a iai i le suafa o le Atua, ua ia fetalai atu ai: “Loʻu Tamā e, ia faamamaluina lou suafa.” Ua tali mai se siʻufofoga malosi mai i le lagi: “Ua ou faamamaluina loʻu igoa, ma ou toe faamamaluina ai.”—Ioane 12:27, 28.
Ua lē mautonu tagata o loo tutū ai i inā. Ua manatu nisi o se faititili lea ua latou faalogoina. Ae ua faapea ane nisi: “O se agelu lea ua fetalai mai iā te ia.” (Ioane 12:29) Peitaʻi, o le siʻufofoga o Ieova lea ua sau mai i le lagi. E lē o le taimi muamua lea ua faalogo ai tagata i le siʻufofoga o le Atua o fetalai mai e faatatau iā Iesu.
I le tolu ma le ʻafa tausaga ua mavae i le papatisoga o Iesu, na faalogo ai Ioane le Papatiso o fetalai mai le Atua e uiga iā Iesu e faapea: “O loʻu Atalii pele lenā, o lē ua malie i ai loʻu loto.” Mulimuli ane ina ua mavae le Paseka i le 32 T.A., sa faaliliuina faavavega ai Iesu i luma o Iakopo, Ioane ma Peteru. Na faalogo i latou i le siʻufofoga o le Atua o fetalai mai: “O loʻu Atalii pele lenā, o lē ua malie i ai loʻu loto; ia faalogo iā te ia.” (Mataio 3:17; 17:5) Ae o le taimi la lenei, o lea ua fetalai mai Ieova i se auala ua mafai ona faalogo i ai le toʻatele o tagata.
Ua fetalai atu Iesu: “Ua oo mai lenei siʻufofoga e lē ona o aʻu, ae ona o outou.” (Ioane 12:30) O le faamaoniga lea e iloa ai o Iesu o le Alo moni lava lea o le Atua, ma o ia o le Mesia na valoia.
O le soifuaga faamaoni o Iesu, ua faataʻitaʻia mai ai le auala e tatau ona ola ai tagata, ma faamautinoa mai ai e tatau ona faaumatia Satani le Tiapolo le pule o le lalolagi. Ua fetalai atu Iesu: “O lenei, ua faamasinoina le lalolagi, ma o le a tuliesea le pule o lenei lalolagi.” O le a avea le maliu o Iesu o se manumalo nai lo o se toʻilalo. I le ā le itu? Ua ia fetalai atu: “Afai e siitia aʻu mai i le eleele, o le a tosina mai tagata eseese iā te aʻu.” (Ioane 12:31, 32) O le maliu o Iesu i luga o le laau, o le a tosina atu ai tagata iā te ia ma tatala ai le avanoa mo le ola e faavavau.
E tusa ai o le fetalaiga a Iesu e faatatau i le “siitia,” ua tali atu le motu o tagata e faapea: “Ua matou faalogo i le Tulafono e faapea, e tumau e faavavau le Keriso; ae faapefea ona e fai mai e tatau ona siitia i luga le Atalii o le tagata? O ai lenei Atalii o le tagata?” (Ioane 12:34) E ui i faamaoniga uma e aofia ai ma le faalogoina o le siʻufofoga o le Atua, ae e toetoe o tagata uma e lē o taliaina Iesu o ia moni o le Atalii o le tagata, le Mesia na folafolaina mai.
E pei ona sa ia faia i le taimi ua teʻa, ua fetalai Iesu o ia “o le malamalama.” (Ioane 8:12; 9:5) Ua ʻaiʻoi atu o ia i le motu o tagata: ʻO le a iai iā te outou le malamalama mo sina taimi. Ia outou savavali a o iā te outou le malamalama, ina neʻi manumalo le pōuliuli iā te outou. Inā faatuatua ia i le malamalama manū o iā te outou le malamalama, ina ia avea outou ma atalii o le malamalama.’ (Ioane 12:35, 36) Mulimuli ane, ona alu ese ai lea o Iesu mai i inā auā e lē o Nisani 10 le aso e tatau ona maliu ai o ia. O le Paseka iā Nisani 14 e tatau ona “siitia” pe tutuʻiina ai o ia i luga o le laau.—Kalatia 3:13.
Pe a toe tomānatu i le faiva a Iesu, ua manino mai ai le faataunuuga o valoaga ina ua lē faatuatua tagata Iutaia iā Iesu. Na valoia e Isaia o le a faatauasoina mata o tagata ma faamaaaina o latou loto, lea ua lē mafai ai ona latou liliu atu ma faamālōlōina ai i latou. (Isaia 6:10; Ioane 12:40) O le mea moni, e toetoe o tagata Iutaia uma e mumusu e talitonu o Iesu o lē na folafolaina mai e Laveaʻia i latou, ma o le ala lea i le ola.
Peitaʻi, “ua faatuatua” Nikotemo, Iosefa mai i Arimataia ma le toʻatele o isi taʻitaʻi iā Iesu. Ae po o le a latou gaoioi e tusa ai ma lo latou faatuatua pe e leai, ona o lo latou fefefe ina neʻi tutuliesea i latou mai i le sunako, pe ona o lo latou “naunau i le viiga mai i tagata”?—Ioane 12:42, 43.
Ua faamatala e Iesu mea e aofia ai i le faatuatua iā te ia: “O lē e faatuatua mai iā te aʻu, e lē na o aʻu ua faatuatua i ai, a o lē na auina mai aʻu; ma o lē ua vaai mai iā te aʻu, ua vaai foʻi o ia i lē na auina mai aʻu.” O le tāua tele o upu moni na faatonu e le Atua Iesu e aʻoaʻo atu ma o loo faaauau pea ona ia aʻoaʻoina atu, ua mafai ai ona ia fetalai atu e faapea: “O sē e manatu māmā iā te aʻu ma e lē talia aʻu upu, e iai lē e na te faamasinoina o ia. O le upu ua ou fai atu ai, e faamasinoina ai o ia i le aso mulimuli.”—Ioane 12:44, 45, 48.
Ona faaiʻu lea o upu a Iesu e faapea: “Ou te lē tautala atu i oʻu lava manatu, a o le Tamā o lē na auina mai aʻu, ua ia tuuina mai le poloaʻiga e tusa ma le mea e taʻu atu ma tautala atu ai. Ua ou iloa foʻi, o lana poloaʻiga o le ola lea e faavavau.” (Ioane 12:49, 50) Ua silafia e Iesu e lē o toe umi ona faamaligiina lea o lona lava toto, e fai ma taulaga mo tagata e faaalia le faatuatua iā te ia.—Roma 5:8, 9.


text:
VAEGA 4
Talaʻiga Mulimuli Ane a Iesu i Iutaia
ʻIa ʻaiʻoi atu i le matai o le seleselega ina ia aauina mai se ʻaufaigaluega.’
—Luka 10:2
I LENEI VAEGA
MATAUPU 66
I Ierusalema mo le Tausamiga o Faleapitaga
Aiseā ua manatu ai tagata ua uluitinoina Iesu e temoni?
MATAUPU 67
“E Leai Lava se Tagata ua Tautala e Pei o Lenei Tagata”
Ua teena e le faamasinoga maualuga a Iutaia Iesu, peitaʻi, e toʻatasi lava le sui o lenā faamasinoga ua tulaʻi atu e lagolagoina Iesu.
MATAUPU 68
Le Atalii o le Atua
—‘Le Malamalama o le Lalolagi’
Na fetalai Iesu ‘e tuusaʻoloto outou e le upu moni.’ E tuusaʻoloto mai i le ā?
MATAUPU 69
O Ai lo Latou Tamā? O Aperaamo po o le Tiapolo?
Ua faamatala e Iesu pe faapefea ona iloa le fanau a Aperaamo, ma po o ai moni lona Tamā.
MATAUPU 70
Ua Faamālōlōina e Iesu se Tamāloa Tauaso
Ua fesili le ʻausoo pe aiseā ua tauaso ai lea tamāloa. Pe na ia faia se agasala? Pe na faia e ona mātua se agasala? E eseese auala ua tali atu ai tagata ina ua faamālōlōina o ia e Iesu.
MATAUPU 71
Ua Tuuaʻia e le ʻAu Faresaio le Tamāloa na Tauaso
Ua matuā feita le ʻau Faresaio ona o le faamatalaga manino ua faia e le tamāloa na tauaso. Ua iʻu lava ina taunuu le mea sa popole ai ona mātua, o le tuliesea lea o ia e le ʻau Faresaio mai le sunako.
MATAUPU 72
Ua Aauina Atu e Iesu Soo e Toʻa 70 e Talaʻi
I Iutaia, ua aauina atu e Iesu soo e toʻa 70 e galulue taʻitoʻalua o ni tagata talaʻi o le Malo. Po o le a maua e le ʻausoo tagata e talaʻi atu i ai i sunako, po o fale o aiga?
MATAUPU 73
Ua Avea se Tagata Samaria ma Tuaoi Moni
Ua faapefea ona faaaogā e Iesu le talafaatusa e faatatau i le “Samaria agalelei,” e aʻoaʻo atu ai se lesona tāua?
MATAUPU 74
O Lesona e Faatatau i le Agaga Talimālō ma le Tatalo
Ua asiasi atu Iesu i le fale o Maria ma Mareta. O le ā ua ia aʻoaʻoina atu e faatatau i le agaga talimālō? Ua faapefea ona ia aʻoaʻoina ona soo i se taimi mulimuli ane, i mea e taʻua i a latou tatalo?
MATAUPU 75
Ua Faailoa Atu e Iesu le Puna o le Fiafia Moni
Ua tali atu Iesu i ē faitio e faatatau iā te ia, e ala i le faamatala atu i ai o “le aao o le Atua,” ma le auala ua oo mai ai le Malo iā i latou. Ua ia faailoa atu foʻi le auala e maua ai e tagata le fiafia moni.
MATAUPU 76
Ua Faiʻaiga Faatasi ma se Faresaio
Ua faaalialia e Iesu uiga faafiaamiotonu o le ʻautusiupu ma le ʻau Faresaio. O ā avega mamafa ua latou faaee atu i tagata?
MATAUPU 77
Ua Avatu e Iesu Fautuaga e Faatatau i ʻOa
Ua faamatala e Iesu se talafaatusa e faatatau i se tamāloa mauʻoa, o lē na fausia fale tetele e teu ai saito. O le ā le fautuaga ua ia toe taʻua e faatatau i lamatiaga o le saʻilia o ʻoa?
MATAUPU 78
Ia Nofosauni Pea le Auauna Pule Faamaoni
Ua faaalia e Iesu lona naunau i le itu faaleagaga o ona soo. O le ā le matafaioi e fai e se auauna pule e fesoasoani ai i lo latou itu faaleagaga? Aiseā e matuā tāua ai le fautuaga ina ia nofosauni pea?
MATAUPU 79
Le Māfuaaga o le a Faaumatia ai i Latou
Ua fetalai Iesu o le a faaumatia i latou o loo ia taumafai e fesoasoani i ai, pe afai e latou te lē salamō. Po o le a latou aʻoaʻoina le lesona tāua o loo taumafai Iesu e aʻoaʻo atu, e faatatau i la latou faiā ma le Atua?
MATAUPU 80
Le Leoleo Mamoe Lelei ma Lotoā o Mamoe
O le faiā a se leoleo mamoe ma ana mamoe, ua faataʻitaʻia mai ai faalogona o Iesu e faatatau i ona soo. Po o le a latou talia ana aʻoaʻoga ma mulimuli i lana taʻitaʻiga?
MATAUPU 81
Ua Faapefea Ona Tasi Iesu ma Lona Tamā?
Ua tuuaʻia e nisi o ē faitio Iesu e faapea, ua ia faapea mai e tutusa o ia ma le Atua. O le ā le auala atamai ua ia faamaonia ai le sesē o a latou tuuaʻiga?


text:
Tala 80: Tuua e Tagata o le Atua Papelonia
TOEITIITI lava lua tausaga talu ona mavae le pu‘eina o Papelonia e Metai ma Peresia. Ma vaai atu i le mea ua tupu! Ioe, ua tuua e Isaraelu Papelonia. Na faapefea ona faasa‘olotoina i latou? O ai na faatagaina i latou e ō?
O Kuresa le tupu o Peresia. I tuā lava a o le‘i fanau mai Kuresa na faapogaia e Ieova lana perofeta o Isaia e tusi e uiga iā te ia. ‘O le a e faia le mea ou te mana‘o ia e faia. O le a tatalaina le faitoto‘a mo oe e toe osofa‘ia ai le aai.’ Ma na ta‘ita‘i o ia i le pu‘eina o Papelonia. Na ō atu Metai ma Peresia i le aai i le pō e auala atu i puipui na le‘i tapunia.
Ae na tulei mai Ieova e ala i le perofeta o Isaia o le a tuuina atu e Kuresa le poloa‘iga mo le toe fausia o Ierusalema ma lona malumalu. Pe na tuuina atu ea e Kuresa lenā poloa‘iga? Ioe, na ia faia. O le mea lenei na ta‘u atu e Kuresa iā Isaraelu: ‘O nei, i Ierusalema ma fausia le malumalu o Ieova, lo outou Atua.’ Ma o le mea tonu lenā o loo ō Isaraelu e fai.
Ae e lē o Isaraelu uma o le a toe fo‘i atu mai i Papelonia i Ierusalema. O se malaga umi, e tusa e 500 maila (800 kilomita) ma o le to‘atele ua fai si matutua ma mama‘i e o i lenā mamao. Ma e iai isi māfuaaga na ala ai ona lē manana‘o isi e ō. Ae na fai atu Kuresa i ē na lē ō: ‘Avatu ario ma auro ma meaalofa mo tagata o ē o le a fo‘i atu e toe fausia Ierusalema ma lona malumalu.’
O lea, e tele ni meaalofa na tuuina atu ma na Isaraelu o loo i le ala aga‘i i Ierusalema. E lē gata i lea na tuuina atu fo‘i e Kuresa iā i latou ipu ma pesini na aumaia e le Tupu o Nepukanesa mai le malumalu o Ieova ina ua ia faaumatiaina Ierusalema. O le tele ia o a latou mea sa ave.
Ina ua uma le fā masina o malaga, ona taunuu ai lea o Isaraelu i le taimi tonu e tatau ai. Ua 70 tonu tausaga talu le faaumatiaga o le aai, ma na leai ma se tasi na iai i le laueleele. E ui lava ina ua toe fo‘i mai Isaraelu i lo latou lava atunuu ae o le a feagai i latou ma ni mea faigatā, o le a tatou a‘oa‘oina nei e sosoo mai ai.
Isaia 44:28; 45:1-4; Esera 1:1-11.
Fesili
- E pei ona faaalia i le ata, o le ā ua faia e tagata Isaraelu?
- Na faapefea ona faataunuu e Kuresa le valoaga na tulei mai ai Ieova e ala iā Isaia?
- O le ā na fai atu ai Kuresa i tagata Isaraelu o ē na lē mafai ona toe fo‘i i Ierusalema?
- O le ā na tuuina atu e Kuresa i tagata e ave i Ierusalema?
- O le ā le umi o le malaga a tagata Isaraelu ona taunuu lea i Ierusalema?
- E fia tausaga talu ona leai ma se tasi na i ai i le laueleele?
Fesili faaopoopo
- Faitau le Isaia 44:28 ma le 45:1-4.
Na faapefea ona faamatilatila e Ieova le mautinoa ona faataunuu o le valoaga e faatatau iā Kuresa? (Isa. 55:10, 11; Roma 4:17)
O le ā ua faaalia e le valoaga a Isaia i a Kuresa e faatatau i le mafai e le Atua ona valoia le lumana‘i? (Isa. 42:9; 45:21; 46:10, 11; 2 Pete. 1:20)
- Faitau le Esera 1:1-11.
I le mulimuli i le faaa‘oa‘oga a ē na lē mafai ona toe fo‘i i Ierusalema, e mafai faapefea i a i tatou i aso nei ona “fesoasoani” i ē ua mafai ona auai i le auaunaga faataimi atoa? (Esera 1:4, 6; Roma 12:13; Kolo. 4:12)


text:
Tala 97: Sau Iesu o se Tupu
INA UA mavae le faamālōlōina o tagata tauaso e to‘alua, ona oo mai lea o Iesu i se nuu la‘itiiti i tafatafa o Ierusalema. Na ia fai atu i ona soo e to‘alua: ‘Ia ō i totonu o le nuu ma o le a lua maua ai se tama‘i asini. Tatala ma aumai iā te au.’
Ina ua aumaia le asini, ona tietie ai loa lea o Iesu. Ona ia tietie lea e lē mamao tele i Ierusalema. Ina ua ia latalata atu i le aai, sa ō mai tagata e to‘atele e faafetaia‘i ma ia. O le to‘atele o i latou na talai o latou ofu talaloa ma fofola i luga o le ala. O isi na tatā mai lālā o le pama. Na latou tuu na mea i luga o le ala, ma latou alalaga: ‘Ia faamanuia le Atua i le tupu o lē afio mai i le suafa o Ieova!’
I aso ua leva i Isaraelu e tietie tupu fou i se tama‘i asini e faaalia atu ai i latou i tagata. O le mea lenā o loo faia e Iesu. Ma o tagata nei o loo faaalia latou te manana‘o ia fai Iesu ma o latou tupu. Ae lē manana‘o tagata uma iā te ia. E mafai ona tatou iloa pe a tatou vaai i mea na tutupu ina ua alu Iesu i le malumalu.
I le malumalu e faamālōlō ai e Iesu tagata tauaso ma pipili. Ina ua vaaia e tamaiti lenei mea, na latou valaau atu viiga iā Iesu. Ae na ita ai le au faitaulaga, ma latou fai iā Iesu: ‘Pe o e faalogo i upu o loo fai mai ai tamaiti?’
‘Ioe,’ o le tali lea a Iesu. ‘Pe tou te le‘i faitau ea i le Tusi Paia o faapea mai: “E aumaia e le Atua viiga mai gutu o tamaiti?” O lea na faaauau pea ona vivii tamaiti i le tupu a le Atua.
Tatou te manana‘o ia tatou pei o na tamaiti, a ea? O nisi tagata e taumafai e taofia i tatou mai le tautala e uiga i le malo o le Atua. Ae o le a tatou faaauau pea ona ta‘u atu i isi mea matagofie o le a faia e Iesu mo tagata.
E lē o le taimi lea e pule ai Iesu o se tupu a o iai o ia i le lalolagi. O afea e oo mai ai lenā taimi? Na fia iloa e soo o Iesu. O le a tatou faitau nei iai.
Mataio 21:1-17; Ioane 12:12-16.
Fesili
- Ina ua oo mai Iesu i se nuu la‘itiiti i tafatafa o Ierusalema, o le ā na ia fai atu ai i ona soo e fai?
- I le ata, o le ā na tupu ina ua latalata atu Iesu i le aai o Ierusalema?
- O le ā na faia e tamaiti ina ua latou vaai o faamālōlōina e Iesu tagata tauaso ma pipili?
- O le ā na fai atu ai Iesu i le au faitaulaga na feitai?
- E mafai faapefea ona pei i tatou o tamaiti na vivii iā Iesu?
- O le ā na fia iloa e soo?
Fesili faaopoopo
- Faitau le Mataio 21:1-17.
Na faapefea i le ulu atu o Iesu i Ierusalema o se Tupu, ona eseese mai ta‘ita‘i‘au na manumalo i aso o Roma? (Mata. 21:4, 5; Saka. 9:9; Fili. 2:5-8; Kolo. 2:15)
O le ā le lesona e mafai ona a‘oa‘oina e fanau mai tama Isaraelu, o ē na sii maia le Salamo 118 a o ulufale atu Iesu i le malumalu? (Mata. 21:9, 15; Sala. 118:25, 26; 2 Timo. 3:15; 2 Pete. 3:18)
- Faitau le Ioane 12:12-16.
O le ā ua faaatagia e le faaaogāina o lau o pama e tagata o ē na alalaga e faatatau iā Iesu? (Ioa. 12:13; Fili. 2:10; Faaa. 7:9, 10)
Faitau Atili
Ua Afio Atu le Tupu i Ierusalema i Luga o se Tamaʻi Asini
Ua faataunuuina e Iesu se valoaga ua lima selau tausaga talu ona valoia.


text:
AUALA E OLA AI O SE KERISIANO
“O Aʻu Lenei! Inā Auina Atu ia Aʻu”
O le agaga faataulaga lea na faaalia e Isaia, o se uiga lelei e ao ona faaaʻoaʻo i ai. Na ia faaalia le faatuatua ma vave tali atu i se manaʻoga na iai, e ui e na te leʻi iloa faamatalaga uma. (Isa 6:8) Pe e mafai ona fetuunaʻi lou tulaga, ina ia e auauna ai i se vaipanoa o loo telē ai le manaʻoga mo tagata talaʻi o le Malo? (Sl 110:3) O le mea moni, e manaʻomia ona “faitau tupe o le a faaalu” a o leʻi siitia atu. (Lu 14:27, 28) Peitaʻi, e ao ona e lotomalie e faia ni faataulaga ina ia faataunuu ai le galuega talaʻi. (Mat 8:20; Mar 10:28-30) E pei ona faamatilatila mai i le vitiō Siitia i Vaipanoa o Loo Telē ai le Manaʻoga, e sili atu faamanuiaga e maua mai i le auaunaga iā Ieova, nai lo so o se faataulaga e tatou te faia.
MATAMATA LE VITIŌ ONA TALI LEA O FESILI NEI:
O ā faataulaga na faia e tagata taʻitoʻatasi o le aiga o William ina ia auauna ai i Ekutoa?
O ā vala na latou iloiloina ina ua filifili se vaipanoa e auauna ai?
O ā faamanuiaga na latou olioli ai?
O fea e te maua ai nisi faamatalaga e faatatau i le auauna i vaipanoa e telē ai le manaʻoga?
TALANOA I FESILI NEI I LE ISI A OUTOU TAPUAʻIGA A LE AIGA:
E faapefea ona faalautele atu la tatou faiva o se aiga? (km 8/11 4-6)
O ā auala e mafai ona fesoasoani ai i la tatou faapotopotoga, pe afai e lē mafai ona tatou auauna i le mea e telē ai le manaʻoga? (w16.03 23-25)


text:
Tala 31: Ō Mose ma Arona e Vaai Farao
INA ua toe fo‘i atu Mose i Aikupito, sa ia ta‘u atu i lona uso o Arona ia vavega uma. Ma ina ua faaali e Mose ma Arona i tagata Isaraelu ia vavega uma, na talitonu uma tagata o loo i ai Ieova ma i latou.
Ona o atu lea o Mose ma Arona e vaai Farao. Sa la faapea atu: ‘Ua tulei mai Ieova le Atua o Isaraelu, “Tuu mai o‘u tagata e ō mo aso e tolu ina ia tapua‘i mai i a te a‘u i le vao.”’ Ae na tali mai Farao: ‘Ou te lē talitonu iā Ieova. Ma ou te lē tuuina atu Isaraelu e ō.’
Sa ita Farao, auā ua manana‘o tagata e mālōlō mai galuega ae tapua‘i iā Ieova. O lea la sa atili ai ona faafaigaluega tigāina i latou. Sa tuua‘ia e Isaraelu Mose i mea leaga ua oo iā i latou, ona faanoanoa lea o Mose. Ae sa fai atu Ieova e aua le popole. ‘O le a ou faia se mea ina ia faataga mai ai e Farao o‘u tagata e ō.’
Ona toe ō atu lea o Mose ma Arona iā Farao. Ma sa la faia ai se vavega. Sa togi i lalo e Arona lona tootoo ma liu gata ai. Peita‘i sa o mai fo‘i le ‘aupopoto a Farao ma togi i lalo a latou tootoo ma liu gata fo‘i. Ae sei vaai! Ua ai e le gata a Arona gata uma a le au popoto. Ae sa le‘i faatagaina pea e Farao tagata Isaraelu e ō.
Ua tatau nei ona a‘oa‘oina e Ieova Farao i se lesona. Pe e te iloaina na faapefea? E ala i le aumaia o ni mala e 10, po o puapuaga e tele, i Aikupito.
Ina ua uma le tele o mala, sa aami atu loa e Farao Mose, ma fai atu: ‘Ia taofi le mala, ona ou faataga ai lea o Isaraelu e ō.’ Ae afai e uma le mala, e sui fo‘i le manatu o Farao. E lē tuuina atu loa Isaraelu e ō.
Pe e te iloaina ia mala uma e 10? Se‘i tatou a‘oa‘oina i latou.
Esoto 4:27-31; 5:1-23; 6:1-13, 26-30; 7:1-13.
Fesili
- O le ā le aafiaga o vavega na faia e Mose ma Arona i tagata Isaraelu?
- O le ā na fai atu ai Mose ma Arona iā Farao, ma o le ā le tali a Farao?
- E pei ona vaaia i le ata, o le ā na tupu ina ua togi i lalo e Arona lona tootoo?
- Na faapefea ona a‘oa‘oina e Ieova Farao i se lesona, ma o le ā le tali a Farao?
- O le ā na tupu ina ua uma le mala lona sefulu?
Fesili faaopoopo
- Faitau le Esoto 4:27-31 ma le 5:1-23.
O le ā le uiga o le tala a Farao e faapea: “Ou te le‘i iloa Ieova”? (Eso. 5:2; 1 Samu. 2:12; Roma 1:21)
- Faitau le Esoto 6:1-13, 26-30.
O le ā le uiga e faapea e le‘i faailoa atu e Ieova ia lava iā Aperaamo, Isaako ma Iakopo? (Eso. 3:13, 14; 6:3; Kene. 12:8)
O ā ni o tatou faalogona i le iloa faapea, na faaaogā pea e Ieova Mose e ui lava na manatu Mose e lē agavaa i le tofiga na tofia ai o ia? (Eso. 6:12, 30; Luka 21:13-15)
- Faitau le Esoto 7:1-13.
Ina ua ta‘u atu ma le lototele e Mose ma Arona le faamasinoga a Ieova iā Farao, o le ā le faaa‘oa‘oga ua la faia mo auauna a le Atua i aso nei? (Eso. 7:2, 3, 6; Galu. 4:29-31)
Na faapefea ona faaalia e Ieova e sili atu o ia na i lo atua o Aikupito? (Eso. 7:12; 1 No. 29:12)


text:
MATAUPU AUTŪ | O FEA E TE MAUA AI FAAMĀFANAFANAGA?
Auala e Saunia ai e le Atua Faamāfanafanaga
Ua faamatala e le aposetolo o Paulo Ieova * o le “Atua o faamāfanafanaga uma, o lē na te faamāfanafanaina i tatou i o tatou puapuaga uma.” (2 Korinito 1:3, 4) O lea, ua faamautinoa mai e le Tusi Paia iā i tatou, e fesoasoani le Atua i tagata uma ma e faamāfanafanaina e lo tatou Tamā i le lagi i tatou i so o se tulaga faigatā.
O le mea moni, e iai se mea e tatau ona tatou faia pe a tatou fia maua faamāfanafanaga mai i le Atua. E faapefea ona fesoasoani mai se fomaʻi iā i tatou, pe afai e lē faia se fuafuaga ia vaai le fomaʻi? Na fesili le perofeta o Amosa: “Pe e savavali faatasi ea se toʻalua, pe e leʻi feiloaʻi muamua ma fai sa laʻua fuafuaga?” (Amosa 3:3) O lea, ua faalaeiau ai i tatou i le Tusi Paia: “Ia outou mafuta vavalalata atu i le Atua, ona mafuta vavalalata mai lea o ia iā te outou.”—Iakopo 4:8.
E faapefea ona tatou mautinoa o le a mafuta vavalalata mai le Atua iā i tatou? Muamua, talu ai e tele taimi ua ia taʻu mai ai e finagalo e fesoasoani mai iā i tatou. ( Tagaʻi i le pusa.) Lona lua, talu ai ua tatou maua faamaoniga mai i tagata na faamāfanafanaina e le Atua, o tagata moni i taimi ua mavae faapea foʻi o tatou taimi.
I le pei o le toʻatele i aso nei o ē saʻili mo se fesoasoani mai i le Atua, e tele faigatā sa feagai foʻi ma le tupu o Tavita. Na ōle atu o ia iā Ieova i se tasi taimi: “Ia e faafofoga mai i le leo o aʻu ʻaiʻoiga pe a ou tagi atu mo se fesoasoani.” Pe na tali mai Ieova? Ioe, auā na toe faapea mai Tavita, ua ia “fesoasoani mai iā te aʻu, o le mea lea ua olioli ai loʻu loto.”—Salamo 28:2, 7.
LE VAEGA A IESU I LE FAAMĀFANAFANAINA O Ē UMA E FAAVAUVAU
O le finagalo o le Atua ia iai se vaega autū a Iesu i le saunia o faamāfanafanaga. O se tasi o tiute na tofia atu e le Atua iā Iesu, ia “fusifusi i ē ua loto momomo” ma ʻfaamāfanafana i ē uma o loo faavauvau.’ (Isaia 61:1, 2) E pei ona valoia, sa naunau faapitoa Iesu i tagata na “tigāina ma mafatia i avega.”—Mataio 11:28-30.
Na faamāfanafana e Iesu tagata e ala i le avatu o fautuaga atamai, feutagaʻi ma i latou i se auala agalelei, ma o nisi taimi e ala i le faamālōlōina o o latou maʻi. I se tasi aso na ʻaiʻoi atu ai se lepela iā Iesu: “A e finagalo i ai, e mafai lava ona e faamamā iā te aʻu.” O le alofa mutimutivale o Iesu na ia tali atu ai: “Ou te loto i ai. Inā mamā ia oe.” (Mareko 1:40, 41) Sa faamālōlōina le lepela.
E ui e lē o toe iai le Alo o le Atua i le lalolagi ina ia faamāfanafana tuusaʻo i tatou. Peitaʻi, o loo faaauau ona fesoasoani mai lona Tamā o Ieova, o le “Atua o faamāfanafanaga uma,” i ē o loo manaʻomia se fesoasoani. (2 Korinito 1:3) Seʻi iloilo auala autū e fā ua faaaogā e le Atua e faamāfanafana ai tagata.
Tusi Paia. “O mea uma na tusia i aso ua mavae, na tusia e faatonu ai i tatou, ina ia tatou maua le faamoemoe e ala i lo tatou tumau, ma le faamāfanafana mai o Tusitusiga Paia.”—Roma 15:4.
Agaga Paia o le Atua. Ina ua mavae le maliu o Iesu, sa matuā manaʻomia e le faapotopotoga Kerisiano faamāfanafanaga. Ua faamatalaina i le Tusi Paia, na saunia mai e le Atua lenā faamāfanafanaga e ala i lona agaga paia. (Galuega 9:31) E malosi tele le agaga paia po o le mana galue o le Atua. E mafai ona faaaogā e le Atua lona mana e faamāfanafana ai i so o se tasi e tusa po o le ā le tulaga.
Tatalo. Ua fautua mai le Tusi Paia: “Aua neʻi popole i se mea.” Nai i lo o lea, ua faapea mai “ia faailoa atu o outou manaʻoga i mea uma lava i le Atua . . . , ona leoleoina ai lea o o outou loto ma mafaufau i le filemu mai i le Atua.”—Filipi 4:6, 7.
Isi Kerisiano. E mafai ona avea i latou ma uō moni e saunia mai faamāfanafanaga i taimi o faigatā. Na faamatala e le aposetolo o Paulo ana aumea o ni ē na “fesoasoani e faamalosiau” iā te ia i taimi o “puapuaga.”—Kolose 4:11; 1 Tesalonia 3:7.
Ae atonu e te taumānatu pe faapefea ona aogā na vala. Seʻi o tatou iloilo totoʻa mea na tutupu i tagata ia na feagai ma faafitauli, ia na taʻua i le mataupu muamua. I le pei o i latou, e mafai ona e faamaonia ai o loo faataunuu pea e le Atua le folafolaga faamāfanafanaloto lenei: “E pei o se tagata e faamāfanafana pea i ai lona tinā, e faapea foʻi ona ou faamāfanafana iā te outou.”—Isaia 66:13.
^ pala. 3 I le Tusi Paia, o Ieova o le suafa lea o le Atua.


text:
KESVA IR KO, UABPepa pisinisi tafailagi
KESVA IR KO, UAB
Aiga faafouina, Design galuega, Faafouina poloketi, Faalapotopotoga, aoga, Faʻavevela +27
Faafanua
Gaoioiga vaega
Aiga faafouina, Design galuega, Faafouina poloketi, Faalapotopotoga, aoga, Faʻavevela, Faʻavevela boilers, Faʻavevela geothermal, Fale, Fale ogāumu, Fausiaina vaavaaiga, Fausiaina, esetete moni, Fesootaiga engineering, Heaters faa-eletise, Heaters infrared, Heaters kasa, Heaters suavai, Kamupani fausiaina, Malosiaga ma punaoa faalenatura, Mamanu, Mamanu fausaga, Mamanu fesootaiga engineering, Masini faʻavevela, Masini, meafaigaluega, Oloa stone, Poloketi initeria, Poloketi road, Products stone, Tausiga fale, Toe galuega faatino, Tomai faapitoa, Tusiata o fale, Tuuina atu le vevela
Qr code
vCard
Website
Igoa nofoaga: UAB KESVA IR KO


text:
LE OLOMATAMATA (LOMIGA MO SU‘ESU‘EGA) NOVEMA 2015
O loo maua i lenei lomiga suʻesuʻega mo Tesema 28, 2015, e oo iā Ianuari 31, 2016.
Toleni Lau Fanau Lāiti e Auauna iā Ieova
O uiga e tolu na faaalia e Iesu i lana aʻoaʻo atu, e fesoasoani iā te oe ina ia taulau ai i le toleniina o lau fanau.
Toleni Lau Fanau Talavou e Auauna iā Ieova
E faapefea ona e fesoasoani i lau fanau talavou ina ia agaʻigaʻi i luma faaleagaga?
Fesili Mai le ʻAufaitau
O ā faamaoniga e iloa ai e puupuu le taimi na osofaʻia ai Ieriko?
Ia Talisapaia le Aao Mafola o Ieova
O loo faailoa mai i le Tusi Paia uunaʻiga saʻo ma uunaʻiga sesē e foaʻi ai o tatou taimi, malosi ma meafaitino.
O Ieova o le Atua Alofa
Ua faapefea ona faaalia e Ieova lona alofa mo le fanau a tagata?
Pe E te ‘Alofa i Lou Tuaoi e Pei o Oe Lava iā te Oe’?
E mafai ona e faatatauina le poloaʻiga a Iesu i lau faaipoipoga, faapotopotoga ma le galuega talaʻi.
Selau Tausaga o le Pulega o le Malo!
O ā auala e tolu ua faaaupegaina ai i tatou e talaʻi le Malo o le Atua?
“E Leai se Mea e Taofia ai Outou!”
Na faataatia e auauna faataimi atoa i Falani i vaitausaga o le 1930 se faaaʻoaʻoga lelei o le maelega ma le tutumau.


text:
Sauni le taamilosaga taito’a 7 o le fu’a mo lona amataina
Ua le o toe i ai lava se isi mea o totoe i tapenaga a le Kalapu a le Malisi Sagato Iosefo faapea ai ma le Iuni Lakapi a Amerika Samoa, mo le amatalia o le taamilosaga taitoa 7 o le sisigafu’a i le faaiuga o le vaiaso nei, sei vagana ai le ili o le faili a le laufali.
O le Aso Faraile ma le Aso Toonai o le vaiaso nei ua faamoemoe e faatauaia ai le taamilosaga taitoa 7 faavaomalo, e sailia ai se siamupini o le sisigafu’a i lenei tausaga, i lalo o le faatautaiga a le Malisi fa’atasi ai ma le lagolago malosi a le kamupani a le Tautua Mo Oe.
O le fonotaga mulimuli a kalapu uma ma le komiti faafoe i le aso ananafi na faamautuina mai ai fuafuaga mo le taamilosaga, sei vagana ai le fonotaga a faiaoga ma pule o ‘au taitasi lea o le a faia ma le komiti faafoe a taeao, i le malae taalo o le V.A Stadium i Tafuna.
I se faatalatalanoaga a le Samoa News ma le peresetene a le Malisi ia Toleafoa Isitolo Wulf, e tusa ai o tapenaga a le kalapu mo le faamoemoe, sa ia taua ai le tulaga lelei o fuafuaga uma mo le faamoemoe i lenei tausaga, atoa ai ma le naunau ina ia amataina loa le taamilosaga sei faamalieina ai le maimoa a le atunuu.
O le aso ananafi na taunuu mai ai le au taitoa 7 mai Tonga, ae o le aso ma le aso a taeao lea ua faamoemoe e taunuu mai ai isi au mai Fiti ma Samoa tuaoi, ae o lo o fa’atalitali pea le ‘au mai Ausetalia, a le o nei, o taeao e taunu’u mai ai.
Na faaaoga e le taitaifono o le Iuni Lakapi a Amerika Samoa, le afioga i le kovana sili, le matua ia Togiola Tulafono, ia le fonotaga i le aso ananafi, e faaoo atu ai nisi o ana fautuaga faatama i sui o kalapu lakapi uma i le atunuu, ina ia tausisi i le amio tausaafia ma ia taalo faatausala, ina ia iu manuia le faamoemoe o le malo i lenei tausaga.
“E le toe manaomia le ituaiga taaloga lea sa tatou taaalo ai i le 20 tausaga talu ai, e amata i fusuaga toe faaiu i fusuaga, ae ua tatau ona sui le sitepu tatou te laa i ai Amerika Samoa, afai ua matua le taaloga i le atunuu, ua tatau foi ona matutua tagata e faatinoina,” o nisi ia o lu’itau na tuuina atu e le kovana i le fonotaga sa faia i le aso ananafi.
O le fonotaga foi ananafi na faamautu ai lesitala o ‘au atoa ai ma le lesitalaina o isi tama taaalo e le o i ai o latou igoa i faamaumauga i faamaumauga a le Iuni, lea na fautuaina ai e le alii kovana kalapu taitasi ina ia mautinoa e lesitala uma o latou sui ae le’i amataina le taamilosaga i le Aso Faraile nei.
“Tusa lava pe ua lesitala lau ‘au ae afai e le’i lesitalaina tama ta’a’alo e le mafai ona tausinio lau ‘au, e le tatau foi ona toe suia tulafono ua maea ona pasia ona o tulafono nei e tatau ona mulimulita’i i ai le Iuni mo ana faaiuga,” o le saunoaga lea a le alii kovana.
O nisi o malo faaaloalogia ua fuafua e auai mai mo le taamilosaga taitoa 7, e aofia ai le alii kapeteni o le au taitoa 7 a Niu Sila ia D.J Forbes, o Jerome Kaino atoa ai ma nisi o tama iloga i le taaloga lakapi e aofia ai sui o le Manu Samoa.
O le au taitoa 7 mai le afioaga o Vailele o lo o umia le siamupini o le taamilosaga o le fu’a mo tausaga e lua, ma ua faamoemoe e toe malaga mai e puipui le Ipu o le siamupini.
“O se avanoa lelei lenei mo tatou tama taalo e feiloai ma taalo faatasi ai ma nisi o tama lakapi i iloga i le Pasefika e aofia ai Fiti, Tonga ma Samoa, ma o se avanoa lelei foi latou te aoaoina mai ai nisi o metotia i le faatinoina o le taaloga i lona tulaga maualuga ma lelei atoatoa,” o le saunoaga lea a Toleafoa.
I le vaavaai atu i ai i tapenaga a au mai kalapu eseese i le atunuu, ua maitauina ai le leai o se au o toe faatamala, ae ua naunau uma ina ia o latou maua le tulaga manumalo.
O alii laufali mai Samoa o le a faafoeina le taamilosaga o le fu’a i lenei tausaga, i lalo o le lagolagosua a alii laufali mai Amerika Samoa nei, ma ua i ai foi le faamoemoega o tulafono uma lava mai le Faalapotopotoga o le taaloga lakapi i le lalolagi, le IRB o le a faafoeina ai le taamilosaga, i lalo o le faamalumaluga a le ASRU, lea ua galulue soosoo tauau ma le kalapu a Malisi i lenei tausaga. Aemaise ai o le lagolago malosi mo le fa’atupeina o lenei fa’amoemoe, le susuga Frank Gaisoa ma le aiga, ma le latou pisinisi o le Tautua Mo Oe.


text:
Laugatasia ma Fetuunaiga
E tele fautuaga o i lenei tusitaiala e mafai ona fetuunai ina ia aoga i tulaga i le lotoifale. A malamalama faiaoga ma taitai i le faamoemoega o nei fautuaga, o le a musuia i latou e sue isi mea e fetaui ma manaoga o a latou talavou e sui ai. O mataupu faavae nei e le tatau ona fetuuna’ia:
- E filifili e taitai ma faiaoga ma saunia lesona mai le iunite ua fautuaina mo le masina. E faalagolago a latou filifiliga i manaoga o le autalavou o loo latou faiaoga ai.
- Soo se mea e mafai ai, e soalaupule e faiaoga (e aofia ai ma faiaoga o le seminare) ma fefaamalosiauai faatasi taumafaiga a le tasi ma le isi.
- E taumafai ma le faamaoni ia faufautua ma faiaoga e aoao atu e faapei ona aoao mai e le Faaola —ma faaaofia ai le autalavou ia iloa le talalelei e ala i le auai i le faatinoga o aafiaga e aoao ai. O nei faatinoga e mafai ona aofia ai le sailia faatasi o mau, talanoaina o manatu, faasoa o aafiaga patino ma malamalamaaga, ma le tuuina atu o molimau.
- E uunaia ia talavou ina ia faasoa i o latou aiga ma isi mea latou te aoaoina. E tatau foi ona tuu atu i ai avanoa e faiaoga ai i fonotaga ma gaoioiga i le Lotu.
- O aoaoga uma lava i le Ekalesia e tatau ona faamalosiau ai, galueaiina ai, ma oo atu ai i aafiaga patino faaleagaga i tatalo faaletagata lava ia, suesueina o tusitusiga paia, manatunatu loloto, ola ai i le talalelei i aso taitasi, ma le auauna atu i isi. O le mea moni, o lenei taumafaiga faaletagata lava ia, o le ki lea i le liua.